text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 91:1-16
91 Mang le mang yo a dulago lefelong le le utegilego+ la Yo Godimodimo+O tla ikhweletša bodulo tlase ga moriti wa Ramatlaohle.+2 Ke tla botša Jehofa ka re: “O setšhabelo sa ka le sebo sa ka,+O Modimo wa ka yo ke tlago go mmota.”+3 Gobane yena o tla go hlakodiša moreong wa motanyi wa dinonyana,+A go hlakodiša leubeng la bolwetši leo le bakago mathata.+4 O tla diriša mafofa a gagwe go thibela gore o se ke wa batamelwa,+Wena o tla tšhabela ka tlase ga maphego a gagwe.+Therešo ya gagwe+ e tla ba kotse+ e kgolo le sebo.5 O ka se boife selo le ge e le sefe se se tšhošago bošego,+Goba mosebe+ wo o betšwago mosegare,6 Le ge e le leuba la bolwetši leo le sepelago leswiswing,+Goba phedišo yeo e senyago mosegare wa sekgalela.+7 Ba sekete (1 000) ba tla wela ka thoko ga gagoGomme ba dikete tše lesome (10 000) ba wela ka letsogong la gago la le letona;Tše bjalo di ka se go batamele.+8 O tla no lebelela ka mahlo a gago+Gomme wa bona ge go lefetšwa ba kgopo.+9 Gobane o itše: “Jehofa ke setšhabelo sa ka,”+Yo Godimodimo yena o mo dirile bodulo bja gago;+10 O ka se welwe ke bošula,+E bile ga go na kotlo yeo e tlago go batamela tenteng ya gago.+11 Gobane yena o tla laela barongwa ba gagwe+Gore ba go šireletše ditseleng tša gago ka moka.+12 Ba tla go kuka ka diatla tša bona,+Gore lenao la gago le se ke la kgopša ke leswika le ge e le lefe.+13 Wena o tla gata tawana le peetla;+O tla gatakela tawana ya mariri le noga e kgolo.+14 Modimo o itše: “Gobane yena o mpontšhitše lerato,+Ke tla ba ka mo hlakodiša.+Ke tla mo šireletša ka gobane a tseba leina la ka.+15 O tla mpitša gomme nna ka mo araba.+Ke tla ba le yena tlalelong.+Ke tla mo hlakodiša ka ba ka mo tagafatša.+16 Ke tla mo kgotsofatša ka go mo nea bontši bja matšatši,+Ka ba ka mmontšha phološo ya ka.”+


c: text/html

text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Baheberu 5:1-14
5 Gobane moperisita yo mongwe le yo mongwe yo a phagamego yo a tšerwego bathong o bewa ka baka la batho go laka dilo tše di lego mabapi le Modimo,+ gore a nee dimpho le go dira dihlabelo bakeng sa dibe.+2 O kgona go dirišana ka kwelobohloko le bao ba hlokago tsebo le bao ba fošago ka ge le yena a lebana le bofokodi bja gagwe,+3 gomme ka baka la seo o swanetše go dira dibego bakeng sa dibe tša gagwe go etša ge a dira bjalo ka dibe tša setšhaba.+4 Le gona motho o amogela kgodišo ye, e sego ka la gagwe+ eupša o e amogela ge feela a biditšwe ke Modimo,+ go etša ge go bile bjalo le ka Arone.+5 Ka mo go swanago, Kriste ga se a itagafatša+ ka go ba moperisita yo a phagamego,+ eupša o tagafaditšwe+ ke yo a boletšego ka yena a re: “O morwa wa ka; nna lehono ke tatago.”+6 Le gona o bolela go gongwe gore: “O moperisita ka mo go sa felego ka mokgwa wa Melekitsedeke.”+7 Mehleng ya ge Kriste a be a phela lefaseng o ile a lopa le go kgopela+ Yo a ilego a kgona go mo phološa lehung, ka megoo e matla+ le megokgo gomme kgopelo ya gagwe ya kwewa ka baka la ge a be a boifa Modimo.+8 Gaešita le ge e be e le Morwa, o ithutile go kwa dilong tšeo a tlaišegilego ka tšona;+9 ka morago ga ge a dirilwe yo a phethagetšego+ o ile a ikarabela ka phološo ya ka mo go sa felego+ ya bohle bao ba mo kwago,+10 gobane o kgethilwe ke Modimo gore e be moperisita yo a phagamego ka mokgwa wa Melekitsedeke.+11 Re na le mo gontši mo re ka go bolelago ka Yena eupša go thata go hlaloswa ka ge le retetše tabeng ya go kwa.+12 Gobane gaešita le ge mo nakong ye le be le swanetše go ba le le barutiši,+ le sa nyaka gore motho yo mongwe a le rute go tloga mathomong dilo tša motheo+ tša dipolelo tše kgethwa tša Modimo;+ le gona le boetše le nyaka maswi, e sego dijo tše di tiilego.+13 Gobane yo mongwe le yo mongwe yo a tšwelago pele a enwa maswi ga se a tlwaelana le lentšu la toko, ka ge e le ngwana.+14 Eupša dijo tše di tiilego ke tša batho ba ba godilego moyeng, bao ba tlwaeditšego matla a bona a go hlatha+ ka go a diriša, e le gore ba kgethologanye se se nepagetšego le se se fošagetšego.+

robotstxt: allowed

filter: keep


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 37:1-40
Psalme ya Dafida.א [ʼAʹleph]37 O se ke wa befelwa ka baka la badirabobe.+O se ke wa hufegela bao ba dirago tša go se loke.+2 Gobane ba tla omelela ka pela go etša bjang,+Ba pona go etša bjang bjo botala bjo bonanana.+ב [Behth]3 Bota Jehofa, o dire tše dibotse;+Dula lefaseng gomme o dire tša potego.+4 Le gona thabela Jehofa kudu,+Gomme yena o tla go nea tše pelo ya gago e di kgopelago.+ג [Giʹmel]5 Lahlela tsela ya gago go Jehofa,+O ithekge ka yena,+ gomme yena o tla go thuša.+6 O tla tšweletša toko ya gago go etša seetša,+Gomme toka ya gago a e tšweletša go etša mosegare wa sekgalela.+ד [Daʹleth]7 Ikhomolele pele ga Jehofa+Gomme o mo letele ka tlhologelo.+O se ke wa befelela le ge e le mang yo a atlegago tseleng ya gagwe,+Wa befelela motho yo a phethago dikgopolo tša gagwe.+ה [Heʼ]8 Lesa go galefa gomme o tlogele go befelwa;+O se tlale pelo, gobane seo se lebiša bobeng.+9 Gobane badirabobe bona ba tla fedišwa,+Eupša bao ba holofetšego Jehofa ke bona bao e tlago go ba beng ba lefase.+ו [Waw]10 Go se gokae yo kgopo o tla be a se sa le gona;+Wena o tla lebelela lefelo la gagwe, gomme yena o tla be a se gona.+11 Eupša ba boleta bona e tla ba beng ba lefase,+Ba tla thaba kudu ka baka la go ata ga khutšo.+ז [Zaʹyin]12 Yo kgopo o logela moloki maanomabe,+E bile o mo lomaganyetša meno.+13 Jehofa yena o tla mo sega,+Gobane o a bona gore letšatši la gore a fedišwe le tla tla.+ח [Chehth]14 Ba kgopo ba khwamotše tšhoša e bile ba ngangile bora bja bona,+Gore ba wiše mohlaki le modiidi,+Le gore ba bolaye bao tsela ya bona e lokilego.+15 Tšhoša ya bona e tla tsena dipelong tša bona,+Gomme mara a bona a tla robja.+ט [Tehth]16 Bonyenyane bjoo moloki a nago le bjona bo kaone+Go feta boati bjoo ba kgopo ba bantši ba nago le bjona.+17 Gobane matsogo a ba kgopo ona a tla robja,+Eupša Jehofa o tla be a thekga baloki.+י [Yohdh]18 Jehofa o tseba matšatši a bao ba se nago bosodi,+Gomme bohwa bja bona bo tla dula bo le gona go iša mehleng ya neng le neng.+19 Ba ka se hlabje ke dihlong nakong ya masetlapelo,+Gomme mohlang wa tlala ba tla khora.+כ [Kaph]20 Gobane ba kgopo bona ba tla fedišwa,+Manaba a Jehofa ona a tla ba bjalo ka mafulo a mabotse;Manaba ao a tla hwelela.+ A tla fetoga muši.+ל [Laʹmedh]21 Yo kgopo o a adima gomme a se buše,+Eupša moloki o a gaugela e bile o nea dimpho.+22 Gobane bao a ba šegofaditšego e tla ba beng ba lefase,+Eupša bao a ba rogakilego ba tla fedišwa.+מ [Mem]23 Jehofa o tiiša dikgato tša monnatia,+Le gona Modimo o kgahlwa ke tsela ya gagwe.+24 Gaešita le ge a ka wa, a ka se buragane,+Gobane Jehofa o thekga seatla sa gagwe.+נ [Nun]25 Nkile ka ba lesogana, e bile ke tšofetše,+Eupša ga se ka bona le ge e le mang yo a lokilego a tlogetšwe a le feela,+Goba bana ba gagwe ba kgopela dijo.+26 Letšatši le letšatši o bontšha botho e bile o adima ba bangwe,+Ka gona bana ba gagwe ba letetšwe ke tšhegofatšo.+ס [Saʹmekh]27 Furalela se sebe o dire se sebotse,+Gomme o tla dula mo lefaseng go iša mehleng ya neng le neng.+28 Gobane Jehofa o rata toka,+E bile a ka se tlogele bao ba mmotegelago.+ע [ʽAʹyin]Ba tla šireletšwa+ go iša mehleng ya neng le neng;Eupša ge e le bana ba ba kgopo ba tla fedišwa.+29 Baloki bona e tla ba beng ba lefase,+Ba tla dula mo go lona ka mo go sa felego.+פ [Peʼ]30 Molomo wa moloki ke wo o bolelago tše bohlale ka lentšu la tlasana,+Gomme leleme la gagwe ke leo le bolelago tša go loka.+31 Molao wa Modimo wa gagwe o ka pelong ya gagwe;+Ge a gata a ka se thekesele.+צ [Tsa·dhehʹ]32 Yo kgopo o dula a šeditše moloki+Gomme o nyaka go mmolaya.+33 Ge e le Jehofa a ka se mo tlogelele diatleng tša yo kgopo,+A ka se mmone molato ge a ahlolwa.+ק [Qohph]34 Holofela Jehofa gomme o lote tsela ya gagwe,+O tla go phagamiša gore o tšee lefase e be la gago.+Wena o tla bona ge ba kgopo ba fedišwa.+ר [Rehsh]35 Ke bone motho yo kgopo yo e bilego e le nkgwete,+A ikala go etša sehlare se setala se se metšego mmung wa sona.+36 Eupša o ile a feta, a se sa ba gona;+Ka mo nyaka, yena a se hwetšagale.+ש [Shin]37 Šetša motho yo a se nago bosodi gomme o dule o lebeletše moloki,+Gobane bokamoso bja motho yoo e tla ba bja khutšo.+38 Eupša bao ba tshelago molao bona ba tla fedišwa ka moka;+Ba kgopo ga ba na bokamoso.+ת [Taw]39 Phološo ya baloki e tšwa go Jehofa;+Ke yena sebo sa bona nakong ya tlalelo.+40 Jehofa o tla ba thuša a ba a ba hlakodiša.+O tla ba hlakodiša go ba kgopo gomme a ba phološa,+Ka gobane ba tšhabetše go yena.+


text:
Go Šetše go Dirišwa Diteroli Tša Dipuku le Dipukwana tša ka Godimo ga 165 000
Le ge Dihlatse tša Jehofa di tsebja kudu ka modiro wa tšona wa go etela batho ka ntlo le ntlo bakeng sa go bolela ka molaetša wa Beibele, ga bjale di bonwa di ema kgauswi le diteroli tše kgahlišago tša go bontšha dipuku le dipukwana mafelong ao go fetago batho ba bantši.
Gona bjale, mohuta wo wa go bolela ka Beibele o dirišwa kudu. Ka November 2011, sehlopha sa Dihlatse toropong ya New York City se ile sa thoma go boledišana le batho ka molaetša wa Beibele di diriša ditafola le diteroli tša go bontšha dipuku le dipukwana. Go diriša mokgwa wo go ile gwa ba le mafelelo a mabotse ka ge o ile wa thoma go phatlalala le ditoropong tše dingwe.
Go tloga ka March 2015, diteroli tše 165 390 di be di šetše di abetšwe diphuthego tša Dihlatse tša Jehofa lefaseng ka moka. Go šetše go hweditšwe dilo tše ntši tša go dira modiro wo tše bjalo ka ditafola, diteroli le mafelo ao go bewago dipuku, dipukwana le dibidio.
Modiro wa rena wa go ya ka ntlo le ntlo e sa dutše e le mokgwa o mogolo wa go phatlalatša therešo ya Beibele woo Dihlatse di tsebjago ka wona. Lega go le bjalo, mokgwa wa go diriša diteroli tša go bontšha dipuku le dipukwana o atlega kudu. Ela hloko mehlala e latelago.
Nageng Peru, monna yo a bitšwago Raul o ile a batamela Dihlatse tšeo di bego di le kgauswi le teroli ya dipuku le dipukwana gomme a re: “Le be le le kae nako ye ka moka? Ke be ke nyakana le Dihlatse ka mengwaga e meraro! Ge ke bona teroli ya lena, ke ile ka leboga Modimo.”
Le ge lefelo leo a bego a dula go lona le be le etelwa ke Dihlatse tša Jehofa gantši, Raul o be a dula a se gona ka gae gare ga beke le mafelo bekeng. O ile a hlalosa gore o kile a ithuta Beibele le Dihlatse e bile o nyaka go thoma go ithuta gape. Dihlatse tšeo di ile tša dira ditokišetšo tša gore a boele a ithute.
Banyalani ba bafsa ba ile ba ema pele ga teroli nageng ya Bulgaria ke moka ba itšeela puku ya Sephiri sa Lethabo la Lapa. Beke e latelago banyalani ba ba ile ba boa ba tšea dipuku tše dingwe tše pedi e lego: Puku ya ka ya Ditaba tša Beibele le Ithute go Morutiši yo Mogolo. Hlatse yeo e bego e eme teroling e ile ya ba botšiša gore ba na le bana ba bakae. Ba ile ba araba ka gore: “Ga re na le ka o tee, eupša mohla re e ba le bona, re nagana go ba ruta ka Modimo. Dipuku tše e tloga e le seo re se nyakago.”
Nageng ya Ukraine Monna yo a aperego diaparo tša mašole o ile a batamela Hlatse yeo e bego e eme kgauswi le teroli, ke moka a re: “Basetsana, mpotšeng gore Haramagedone e tla tla neng.” Monna yo o be a tšere karolo dikgarurung tšeo di sa tšwago go ba gona nageng ya Ukraine. Maemo a lefase a be a mo kgodišitše gore Haramagedone e tla tla e se kgale, gomme o be a dutše a ipotšiša lebaka leo ka lona Modimo a sa tšeego kgato ka pela. Dihlatse tše di ile tša mo hlalosetša ka mangwalo a Beibele gore Modimo o na le mabaka a kwagalago a go se tsene ditaba tša batho ka bogare gona bjale le gore e se kgale o tla fediša batho ba kgopo. Monna yo o ile a dumela go tšea dimakasine tša Morokami le Phafoga! gotee le puku ya Is There a Creator Who Cares About You?
Nageng ya Macedonia, lesogana le lengwe le ile la botša Hlatse yeo e bego e eme kgauswi le teroli gore le be le tlwaelane le dimakasine tša Dihlatse eupša ga bjale le ka thabela go ba le puku ya Ke Eng Seo ge e le Gabotse Beibele e se Rutago? le ile la bolela gore ge le tloga mo le tla leba thwii bokgobapukung go thoma go e bala.
Ka morago ga diiri tše pedi, lesogana le le ile la boa le šetše le feditše go bala matlakala a mathomo a 79 a puku ye. Lesogana le le ile la bolela gore “Puku ye ruri e fetola maphelo! Ke lemogile gore dilo tše dintši tšeo ke bego ke di dumela di fošagetše. Dilo ka moka tšeo puku ye e di hlalosago ke a di kwešiša. E tloga e fetotše seo ke bego ke se kwešiša bophelong!”


text:
September 4-10
Hesekiele 42-45
Kopelo 26 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Borapedi bja Therešo bo Tsošološitšwe!”: (10 mets.)
Hes 43:10-12—Morero wa pono ya Hesekiele ya mabapi le tempele e be e le go tutueletša Bajuda bao ba bego ba le bothopša gore ba itshole, le go ba kgonthišetša gore borapedi bja therešo bo be bo tla tsošološwa (w99 3/1 8 ¶3; it-2 1082 ¶2)
Hes 44:23—Baperisita ba be ba tla ruta batho “phapano magareng ga se se šilafetšego le se se hlwekilego”
Hes 45:16—Setšhaba se be se tla thekga batho bao Jehofa a ba kgethilego go se etelela pele (w99 3/1 10 ¶10)
-
Go Epa Matlotlo a Moya: (8 mets.)
Hes 43:8, 9—Baisiraele ba ile ba šilafatša bjang leina la Modimo? (it-2 467 ¶4)
Hes 45:9, 10—Ka mehla Jehofa o nyaka gore batho bao a ba amogelago ba dire’ng? (it-2 140)
Mmalo wa Beibele wa beke ye o go rutile’ng ka Jehofa?
Ke matlotlo afe a mangwe a moya ao o a hweditšego mmalong wa Beibele wa beke ye?
-
Mmalo wa Beibele: (4 mets. goba ka tlase ga moo) Hes 44:1-9
DIRA SOHLE BODIREDING
Lokišetša Dithero tša Kgwedi ye: (15 mets.) Poledišano yeo e theilwego go “Dithero tša Mohlala.” Bapala dibidio tša dithero tša mohlala ka e tee ka e tee, gomme ka morago ga e nngwe le e nngwe le boledišane ka dintlha tša bohlokwa.
BOPHELO BJA BOKRISTE
“Ke ka Baka La’ng o Tšeela Godimo Borapedi bja Therešo?”: (15 mets.) Poledišano.
Thuto ya Beibele ya Phuthego: (30 mets.) kr kgao. 17 ¶10-18
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 115 le Thapelo


text:
MODIRO WA BOBOLEDI LE WA GO RUTA LEFASENG KA BOPHARA
Amerika
DINAGA 57
BAAGI 980 780 095
BAGOELEDI 4 034 693
DITHUTO TŠA BEIBELE 4 339 285
Ditšhiwana di ba Gona Dibokeng
Angela, yo a dulago Suriname, o ile a etela legaeng la ditšhiwana kgauswi le moo a dulago. Hlogo ya legae leo la ditšhiwana e be e le kgaetšedi yo a fodilego moyeng, ka gona ka go se dikadike o ile a dumelela Angela gore a boledišane le bana bao ka Beibele. Angela o ile a boledišana le bana ba 85 le go ba bontšha dibidio tše di lego Wepesaeteng ya jw.org. Ka morago ga moo, o ile a thoma go ithuta le ba bantši ba bona. Babulamadibogo ba babedi ba ile ba mo tlatša, yo mongwe le yo mongwe a ithuta le sehlopha sa gagwe. Kgaetšedi yo yo a fodilego moyeng o ile a ba botša gore o rutile bana bao dikopelo go tšwa go e nngwe ya dipuku tša rena tša dikopelo e bile o be a ba balela dikanegelo tša Beibele bošego. O ile a ba botša gore o nyaka go tla dibokeng, eupša a ka se kgone go tlogela bana bao ba 85 ba le noši legaeng la ditšhiwana. Lega go le bjalo, go ile gwa rulaganywa gore ka moka ga bona ba tle Holong ya Mmušo. Ka ge legae leo la ditšhiwana le be le le kgauswi le Holo ya Mmušo, bana babo rena ba ile ba tla le bona holong. Ga bjale, kgaetšedi yo le bana ka moka ba 85 ba ba gona dibokeng ka mehla.
Gabriel o Ile a Thuša Rakgolo wa Gagwe
Ge Gabriel wa nywaga e tshela a be a boela gae go tšwa kopanong kua Paraguay, o be a naganišiša ka bohlokwa bja go bolela ka molaetša wa Mmušo. Ka gona o ile a lemoga gore go na le motho yo a kgethegilego yo a bego a nyaka go ba le yena Paradeiseng—rakgolo wa gagwe. Eupša rakgolo wa gagwe o be a sa rate therešo gomme a ganetša mosadi le bana ba gagwe bao e bego e le Dihlatse.
Lona letšatšing leo, Gabriel o ile a kgopela batswadi ba gagwe gore ba mo dumelele go boledišana ka Inthanete le rakgolo le makgolo wa gagwe bao ba dulago Argentina. Gabriel o ile a hlalosetša rakgolo wa gagwe bohlokwa bja go ithuta Beibele, gomme a mmotšiša ka go lebanya gore: “Rakgolo, na ga o nyake go ithuta le nna?” Rakgolo wa gagwe o ile a dumela. Gabriel o ile a šišinya gore ba ithute poroutšha ya Theetša Modimo Gomme o Phele ka mo go sa Felego. Dikgweding tše sego kae tše di latetšego, ba ile ba ithuta poroutšha yeo mmogo. Ka ge bobedi bja bona ba be ba sa kgone go bala gabotse, ba be ba itlwaetša pele ba ka ithuta. Gabriel o be a lokišetša thuto e nngwe le e nngwe gomme ge ba ithuta a apara hempe le thai.
Ka morago, rakgolo le makgolo wa Gabriel ba ile ba etela lapa labo ka dibeke tše sego kae. Nakong ya ketelo, rakgolo wa gagwe o ile a ya dibokeng tša phuthego le bona. Ge rakgolo wa Gabriel a boetše Argentina, o ile a tšwela pele a ithuta Beibele le ngwanabo rena wa lefelong leo gomme gona bjale ke mogoeledi yo a sa kolobetšwago. Ga bjale rakgolo le makgolo wa Gabriel ba rapela gotee ka mehla. Gabriel le yena o dirile tšwelopele. Le yena ke mogoeledi yo a sa kolobetšwago. Rakgolo wa gagwe o boletše gore o nyaka go bontšha gore o ineetše go Jehofa ka go kolobetšwa.
“Ga se wa Nketela ka Phošo”
Kua Brazil, ge go be go sepedišwa pampišana ya Na Ruri Bahu ba ka Phela Gape? Jennifer o ile a kokota lebating la mosadi yo a bego a kitimela tirelong ya poloko ya mogwera wa gagwe yo a rategago. Le ge Jennifer a be a sa tsebe gore mosadi yoo o kitimetše kae, o ile a mmotša gore o nyaka go mo nea pampišana yeo e bolelago ka kholofelo yeo re nago le yona ya tsogo ya bahu. Mosadi yoo o ile a tlabja ke sehlogo seo, eupša a amogela pampišana yeo. Ge Jennifer a be a mmotšiša gore a ka se thabele go tšea dipampišana tše dingwe gore a yo di nea lapa leo le hwetšwego, mosadi yoo o ile a bona seo e le kgopolo e botse gomme a kgopela dipampišana tše dingwe tše senyane.
Ka morago Jennifer o ile a boela go mosadi yoo, yo a itšego go yena: “Letšatšing lela re thomilego go kopana ka lona, ke ile ka lemoga ka morago gore ga se wa nketela ka phošo. Modimo o be a go romile gore o tliše molaetša o homotšago woo ke bego ke tloga ke o hloka.” Mosadi yoo o ile a sepediša dipampišana tšeo ka moka. Setho sa lapa leo le bego le hwetšwe, seo se bego se nea thero ya poloko, se ile sa balela pampišana yeo ka moka godimo. Batho ka moka ba ile ba e leboga, gomme ba leboga mosadi yoo bakeng sa molaetša o homotšago. Mosadi yoo o ile a dumela go swarelwa thuto ya Beibele.
Go Nea Bohlatse Dithekising
Ditho tše tharo tša lapa la Bethele ya kua Haiti di be di sepela ka senamelwa sa batho bohle e lego dithekisi tša mebalabala tše di bitšwago tap-tap. Leetong leo la diiri tše pedi le seripa, di ile tša boledišana le banamedi ba bangwe ka kholofelo ya Mmušo, tša sepediša dimakasine tše 50 le dipampišana tše 30. Yo mongwe wa ditho tšeo tša lapa la Bethele, e lego Gurvitch, o ile a balela yo mongwe wa banamedi karolwana e itšego ka makasineng wa Phafoga! Lesogana leo le bitšwago Pépé le be le theeditše gomme gateetee la tsena poledišanong yeo. Le ile la kgopela thuto ya Beibele, gomme ge di phuthologa, gwa hwetšwa gore le dula tšhemong ya phuthego yeo Gurvitch a bego a le go yona. Ga e sa le go tloga poledišanong yeo ba bilego le yona ka January 2014, Pépé o ba gona mo e ka bago dibokeng le dikopanong ka moka. O boledišana le ba bangwe ka tumelo ya gagwe e mpsha gomme o holofela gore kgauswinyane e tla ba mogoeledi yo a sa kolobetšwago.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Jesaya 56:1-12
56 Se ke seo Jehofa a se boletšego a re: “Bolokang toka+ le dire go loka.+ Phološo ya ka e kgauswi le go tla+ gomme go loka ga ka go tla utollwa.+2 Go thaba motho yo a dirago se,+ le ngwana wa motho yo a se kgomarelago,+ yo a bolokago sabatha e le gore a se ke a e goboša+ e bile a lota seatla sa gagwe e le gore a se ke a dira bobe bja mohuta le ge e le ofe.+3 Anke motho o šele yo a kgomaretšego go Jehofa a se ke a re:+ ‘Jehofa ka ntle le pelaelo o tla nkarola bathong ba gagwe.’+ Le moopafatšwa+ a se ke a re: ‘Bonang! Nna ke sehlare se se omilego.’”4 Se ke seo Jehofa a se boletšego a re: “Baopafatšwa bao ba bolokago disabatha tša ka, bao ba kgethilego seo se nkgahlago+ le bao ba kgomarelago kgwerano ya ka+5 ke tla ba nea segopotšo le leina ka+ ntlong+ ya ka le ka gare ga merako ya ka,+ e lego selo se phalago barwa le barwedi.+ Ke tla ba nea leina la go iša mehleng ya neng le neng,+ leo le ka se kego la senyega.+6 “Batho bašele bao ba kgomaretšego go Jehofa gore ba mo hlankele+ le gore ba rate leina la Jehofa,+ e le gore e be bahlanka ba gagwe, bohle bao ba bolokago sabatha e le gore ba se ke ba e goboša e bile ba kgomarela kgwerano ya ka,+7 ke tla ba ka ba tliša thabeng ya ka e kgethwa+ le go ba thabiša ntlong ya ka ya thapelo.+ Dibego tša bona tše di feletšego tša go fišwa+ le dihlabelo+ tša bona di tla amogelwa aletareng ya ka.+ Ntlo ya ka e tla bitšwa ntlo ya thapelo ya merafo ka moka.”+8 Lentšu la Mmuši Morena Jehofa yo a kgoboketšago bao ba gašanego ba Isiraele,+ še le: “Ke tla kgobokeletša ba bangwe go bona ka ntle le bao ba šetšego ba kgobokeleditšwe go bona.”+9 Lena dibata ka moka tša lešoka, etlang le je, lena dibata ka moka tša sethokgwa.+10 Bahlapetši ba bona ba foufetše.+ Ga go le o tee wa bona yo a ilego a šetša.+ Ka moka ga bona ke dimpša tša dimumu; ga di kgone go bogola,+ di a hemelana, di patlame e bile di rata boroko.+11 Le gona ke dimpša tša megabaru kudu;+ ga ba kgotsofale.+ E bile ke badiši bao ba sa kwešišego.+ Ka moka ga bona ba retologetše ditseleng tša bona, yo mongwe le yo mongwe bakeng sa go ikhola ka go se loke lefelong la gagwe, ba re:+12 “Etlang! E reng ke yo tšea beine; a re nweng bjala go fihlela re tagwa.+ La gosasa le tla swana le la lehono, mo gongwe la ba la le phala kudu.”+


text:
MOROKAMI—KGATIŠO E ITHUTWAGO April 2013
Tokollo ye e tla hlalosa kamoo re ka ithutago Beibele e le gore re diriše bohlale bjo bo tšwago go Modimo bodireding bja rena le tseleng yeo re phelago ka yona.
Ba Ile ba Ikgafa ka go Rata kua Mexico
Hwetša kamoo bafsa ba bantši ba ilego ba fenya ditlhohlo ka gona e le gore ba katološe bodiredi bja bona bja Bokriste.
Holwa ka Botlalo ke go Bala Beibele
Beibele e tla re hola ge e ba re ithuta yona gomme re diriša dithuto tša yona. Ithute kamoo o ka dirago gore mmalo wa gago wa Beibele o atlege kutšwanyana.
O Hole ba Bangwe ka go Diriša Lentšu la Modimo
Na o lebelela Beibele e le ya bohlokwa? Go ithuta 2 Timotheo 3:16 go tla aga tumelo ya gago go mpho ye e tšwago go Jehofa.
PHIHLELO
Nywaga e Masomehlano re le Tirelong ya Nako e Tletšego Kgauswi le Arctic Circle
Bala phihlelo ya Aili le Annikki Mattila, bao ba ilego ba ithuta go bota Jehofa ge ba be ba hlankela e le babulamadibogo ba kgethegilego ka leboa la Finland.
“Le Kgonthišetše Dilo tše Bohlokwa Kudu”
Re na le tokelo ya go ba karolo ya mokgatlo wa Modimo wa legohleng. Re ka bontšha bjang gore re thekga seo o se dirago lehono?
‘Le se ke la Lapa’
Ke eng seo se tla re thušago go dula re sepedišana le mokgatlo wa Jehofa gomme ra dula re fišegela tirelo ya rena go Modimo?
Na o be o Tseba?
Jesu o be a boletše gore tempele ya Jehofa e be e tla senywa ka mo go feletšego. Na tempele ya Jerusalema e ile ya Agwa Lefsa ka Morago ga 70 C.E.?


text:
BOPHELO BJA BOKRISTE
Tlogela go Tshwenyega
Thutong ya gagwe ya Thabeng, Jesu o itše: “Tlogelang go belaelela meoya ya lena.” (Mat 6:25) Ka ge go tlwaelegile gore batho ba sa phethagalago bao ba dulago lefaseng leo le laolwago ke Sathane ba belaele, Jesu o be a ruta balatedi ba gagwe gore ba se ke ba phelela go belaela. (Ps 13:2) Ke ka baka la eng a ile a ba ruta seo? Ka gobane go belaela kudu ka dinyakwa tša letšatši le letšatši go ka re šitiša, gwa dira gore re thatafalelwe ke go tsoma Mmušo pele. (Mat 6:33) Dithuto tše dingwe tša Jesu di tla re thuša gore re tlogele go tshwenyega le ge go sa hlokagale.
Mat 6:26—Ke thuto efe yeo re ka ithutago yona ka go šetša dinonyana? (w16.07 9-10 ¶11-13)
Mat 6:27—Ke ka baka la eng go tshwenyega kudu go ka se re hole ka selo? (w05 11/1 22 ¶5)
Mat 6:28-30—Ke thuto efe yeo re ka e ithutago yona ka matšoba a naga ao a bitšwago dilili? (w16.07 10-11 ¶15-16)
Mat 6:31, 32—Bakriste ba fapana bjang le ditšhaba tše dingwe? (w16.07 11 ¶17)
Ke nyaka go tlogela go tshwenyega ka eng?


text:
THUTO 47
Jehofa o Ile a Nea Eliya Matla
Isebele o ile a kwa gore baporofeta ba modimo wa Baali ba bolailwe, gomme a galefa kudu. O ile a romela molaetša go Eliya gomme a re go yena: ‘Gosasa ke tlo go bolaya, go swana le ge o bolaile baporofeta ba Baali.’ Eliya o ile a tšhoga kudu gomme a tšhabela lešokeng. O ile a rapela Jehofa a re: ‘Jehofa, ga ke sa kgona. Ntlogele ke hwe.’ Ka ge a be a lapišitšwe ke leeto leo, o ile a robala ka tlase ga sehlare.
Morongwa wa Jehofa o ile a tla a mo tsoša gomme a re go yena: “Tsoga o je.” Eliya o ile a bona senkgwa godimo ga maswika a go fiša le meetse. O ile a ja senkgwa seo gomme a nwa le meetse ao, ke moka a robala gape. Morongwa o ile a mo tsoša gape a re: ‘Eja, ka gobane o sa tlo sepela leeto le letelele.’ Ka gona Eliya a ja gape, gomme a kgona go sepela matšatši a 40 le mašego a 40, go fihlela a fihla Thabeng ya Horebe. Ge a fihla moo, Eliya o ile a tsena ka leweng gore a robale. Eupša Jehofa o ile a bolela le yena a re: “O nyaka eng mo Eliya?” Eliya a araba a re: ‘Baisiraele ga ba sa nyaka go go rapela. Ba sentše dialetare tša gago e bile ba bolaile baporofeta ba gago. Gona bjale ba nyaka go bolaya nna.’
Jehofa a re go Eliya: ‘Etšwa o eme mo thabeng.’ Ke moka phefo e kgolo ya feta mojakong wa lewa leo Eliya a bego a eme go lona. Ka morago, lefase la šišinyega gomme gwa ba le mollo. Mafelelong, Eliya a kwa lentšu la tlasana. O ile a khupetša sefahlego sa gagwe ka seaparo gomme a ema mojakong wa lewa leo. Ke moka Jehofa a mmotšiša gore ke ka baka la eng a tšhabile. Eliya o ile a re: ‘Go šetše nna feela.’ Eupša Jehofa a re: ‘Ga se gwa šala wena feela. Go sa na le Baisiraele ba bangwe ba 7 000 bao ba rapelago nna. Sepela o yo kgetha Elisha gore e be moporofeta legatong la gago.’ Gateetee Eliya a ya a dira seo Jehofa a mmoditšego sona. Na o nagana gore le wena Jehofa o tla go thuša ge o dira dilo tšeo a rego o di dire? Ee o tla go thuša. Anke ga bjale re kwe ka selo se sengwe seo se diragetšego ge pula e be e sa ne.
“Le se ke la belaela ka selo, eupša dilong tšohle tsebišang Modimo dikgopelo tša lena ka thapelo le ka topo gotee le ka go leboga.”—Bafilipi 4:6


text:
Phetolelo ya demand ka go Sesotho sa Leboa
demand
nyaka
lediridemands, demanded, demanding
1nyakabela‘The workers demanded more money’ — Bašomi ba be ba nyaka kokeletšo ya tšhelete
leinaPlural demands
1nyako‘Her demand for more money is totally unreasonable’ — Nyako ya gagwe ya tšhelete ye ntši ga e kwešišege
leinaPlural demands
Economics
1nyako‘The supply of goods is not enough to meet the demand’ — Peelopele ya dilo ga e fihlelele dinyako‘The producers increased their prices when they realized there was such a high demand for the goods’ — Batšweletši ba okeditše ditheko tša bona ge ba lemoga gore go na le nyako ye ntši ya dithoto
- how much people want and need goods and services


text:
BAFSA BA A BOTŠIŠA
Ke’ng Seo ke Swanetšego go se Tseba ka go Ngwalelana Melaetša?
:-) Ge go dirišwa ka bohlale, go ngwalelana melaetša e ka ba tsela e botse ya go ikgokaganya le bagwera.
:-( Ge go dirišwa gampe, go ka senya segwera le botumo bja gago.
Sehlogo se se tla go botša seo o swanetšego go se tseba ka:
Gape sehlogong se, o tla hwetša:
Motho yoo o ka mo ngwalelago melaetša
Bafsa ba bantši ba lebelela go ngwalelana melaetša e le tsela e bohlokwa kudu ya go boledišana le ba bangwe. Go ngwalelana melaetša go go thuša go ikgokaganya le motho lege e le ofe yo a lego lelokelelong la batho bao o ngwalelanago le bona—ntle le ge e ba batswadi ba gago ba go ganetša.
“Tate ga a rate ge nna le moratho wa ka re boledišana le bašemanyana. O re ge e ba re nyaka go dira seo re swanetše go diriša founo ya ka ntlong, ka phaphošing ya go dula e bile ba bangwe ba le gona.”—Lenore.
Seo o swanetšego go se tseba: O ka tsena kotsing ge e ba o nea motho le ge e le ofe nomoro ya gago.
“Ge o ka fa motho yo mongwe le yo mongwe dinomoro tša gago, o ka ikhwetša o romelwa melaetša goba dinepe tšeo di sa lokago.”—Scott.
“Ge e ba ka mehla o ngwalelana melaetša le motho wa bong bjo bo fapanego, o ka ikhwetša o šetše o ena le maikwelo a itšego ka motho yo bjalo.”—Steven.
Beibele e re: “
Yo bohlale ke yo a bonego kotsi a ikuta, eupša ba se nago temogo ba fetile ba wela kotsing.” (Diema 22:3) O ka phema manyami ka go tšea megato e itšego.
Kanegelo ya kgonthe: “
Nna le mošemane tsoko re be re le bagwera e bile re be re ngwalelana melaetša kudu. Ke be ke ipotša gore re fo ba re tlwaelane kudu. Ke be ke sa nagane gore go ka ba le bothata go fihlela ge a be a mmpotša gore o thoma go nthata. Ge ke lebelela morago ke ile ka lemoga gore ke be ke sa swanela go ikopanya le yena le go mo ngwalela melaetša e mentši yeo ke mo ngwaletšego yona.”—Melinda.
Ela hloko se: O nagana gore segwera sa Melinda le mošemane yo se ile sa kgomega bjang ka morago ga gore a tsebe kamoo mošemane yo a ikwago ka gona?
Ingwalele kanegelo ya gago! Melinda a ka be a ile a dira’ng e le gore yena le mošemane yo ba dule e le bagwera feela?
Seo o ka se ngwalago
Melaetša e romelega gabonolo—go bose go e hwetša—e bile go bonolo go lebala gore batho ba ka e kwešiša ka tsela e fošagetšego.
Seo o swanetšego go se tseba: Mantšu ao a ngwadilwego melaetšeng a ka kwešišwa ka tsela e fošagetšego.
“Go ngwalelana melaetša goba go romelana diswantšho le maswao a itšego ga go hlalose tsela yeo motho a ikwago ka yona le segalo sa gagwe sa lentšu. Go ka baka go se kwešišane.”—Briana.
“Ke tseba basetsana bao ba itshenyeditšego maina le bao ba tsebjago ka gore ba bapala ka lerato ka baka la melaetša yeo ba e ngwalelago bašemane.”—Laura.
Beibele e re: “
Batho ba lokilego ba nagana pele ba araba.” (Diema 15:28, Good News Translation) Lengwalo le le re ruta’ng? Badišiša molaetša wa gago pele o ka o romela!
Ke neng moo go swanetšego go ka romela molaetša
Ka go diriša temogo o ka ipeela melao ya gore ke neng moo go swanetšego go ka romela melaetša.
Seo o swanetšego go se tseba: Ge e ba o sa šetše tsela yeo o ngwalago melaetša ka yona, o ka bonagala o se na botho e bile o ithakela bagwera go ena le go ba gogela go wena.
“Go bonolo go lebala mekgwa e mebotse ge o ngwala melaetša. Ke ikhwetša ke ngwala melaetša mola ke bolela le motho yo mongwe goba ke le tafoleng nakong ya dijo.”—Allison.
“Go kotsi kudu go ngwala melaetša mola o otlela. O ka baka kotsi ge o se sa lebelela tseleng ge o otlela.”—Anne.
Beibele e re: “
Selo se sengwe le se sengwe se na le nako ya sona e beilwego, ... nako ya go homola le nako ya go bolela.” (Mmoledi 3:1, 7) Seo se šoma kudu tabeng ya go ngwala melaetša go swana le ge se šoma tabeng ya go bolela!
Ditšhišinyo tša go ngwala melaetša
Motho yoo o ka mo ngwalelago melaetša
;-) Ekwa ditaelo tša batswadi ba gago.—Bakolose 3:20.
;-) O se nee motho yo mongwe le yo mongwe nomoro ya gago. Ge ka botho o gana go nea motho yo mongwe boitsebišo bja gago bjo bohlokwa—go akaretša le dinomoro tša gago tša selefouno—o hlagolela bokgoni bjoo o tlago go bo hloka ge o šetše o godile.
;-) O se ke wa tlwaela go romela melaetša yeo e tsošago maikwelo a lerato. Ge e ba maikwelo a lerato a gola, ke gona ge mathata a thomile.
“Ke itiretše leina le lebotse le batswadi ba ka mabapi le tsela yeo ke dirišago selefouno ya ka, ka gona ga ba tshwenyege ka ge ba tseba gore nka se fo tsenya dinomoro tša motho lege e le ofe ka founong ya ka.”—Briana.
Seo o ka se ngwalago
;-) Pele o ka thoma go ngwala molaetša wa gago, ipotšiše gore: ‘Na go ngwalelana melaetša ke tsela e kaone ya go boledišana boemong bjo?’ Go ka ba kaone go mo leletša goba go bolela le yena ka nama.
;-) O se ke wa ngwala molaetša woo o tsebago gore o be o ka se o bolele ka molomo. Sara wa nywaga e 23 o re: “
Ge e ba o ka se bolele selo se itšego, gona ke ka baka la’ng o swanetše go se ngwala?”
“Ge e ba motho a ka go romela dinepe tša thobalano, botša batswadi ba gago. Se se tla go šireletša e bile se tla dira gore batswadi ba gago ba go bote.”—Sirvan.
Ke neng moo go swanetšego go ka romela molaetša
;-) Phetha e sa le pele gore o tla diriša founo ya gago neng. Ngwanenyana yo a bitšwago Olivia o re: “
Ga ke diriše founo ge ke le tafoleng nakong ya dijo goba ge ke bala. Ge ke le dibokeng tša Bokriste ke a e tima e le gore ke se lekege go e lebelela.”
;-) Naganela ba bangwe. (Bafilipi 2:4) O se ngwale melaetša mola ka lehlakoreng le lengwe o leka go swara ditaba le motho yo mongwe.
“Ke ipeetše melao ya gore ga ke ngwale melaetša ge ke na le sehlopha sa bagwera ntle le ge e ba go nyakega. E bile ga ke fane ka dinomoro tša ka go batho bao ke sa ba tlwaelago.”—Janelly.


text:
SEPTEMBER 12, 2014
JEREMANE
Sachsenhausen Memorial e Hlompha Hlatse ya Jehofa Yeo e Bolailwego ke Manazi
SELTERS, Germany—ka September 16, 2014, Brandenburg Memorials Foundation e ile ya dira moletlo o bohlokwa wa go gopola mengwaga e 75 ya go bolawa ga August Dickmann kua kampeng ya tshwenyo ya Sachsenhausen. E bile motho wa pele yoo a ilego a bolawa ke Manazi pele ga batho nakong ya Ntwa ya Bobedi ya Lefase ka ge a be a gana go tsenela mediro ya bošole ka baka letswalo.
Ka October 1937, Mna. Dickmann o ile a golegwa kampeng ya tshwenyo ya Sachsenhausen ka baka la tumelo ya gagwe e le Hlatse ya Jehofa. Matšatši a mararo ka morago ga go thoma ga Ntwa ya Bobedi ya Lefase ka 1939, Magestapo a ile a laela Mna. Dickmann gore a tle a saene karata ya boitsebišo ya mašole, yeo e bego e dira gore a tsebje e le lešole la Jeremane. Ge Mna. Dickmann a be a gana, o ile a bewa a nnoši ka seleng gomme molaodi wa kampa o ile a nyaka tumelelo ya molaodi wa SS go bolaya Mna. Dickmann pele ga bagolegwa ba bangwe. Ka September 15, 1939, morwarrago Mna Dickman e lego Heinrich gotee le Dihlatse tša Jehofa tše makgolokgolo, di ile tša gapeletšwa go bogela ge a bolawa. Ka morago ga matšatši a mabedi, The New York Times e ile ya bega e le kua Jeremane gore: “August Dickmann wa mengwaga e 29, . . . o thuntšheditšwe mo ke mašole.” Kuranta ye e ile ya ba ya bega gore o ile a newa kotlo ka ge a ganne go tsenela mediro ya bošole “ka baka ditumelo tša gagwe tša bodumedi.”
Ka September 18, 1999, sengwalwa seo se hlomphago Dihlatse tša Jehofa tše fetago 890 tšeo di bego di golegilwe kua Sachsenhausen se ile sa bewa lebotong la ka ntle la kampa ye yeo e bego e dirišwa kgale. Go oketša moo, go ile gwa bulwa le leswika la segopotšo go hlompha Mna. Dickmann.
Moletlo wo o ile wa thoma lebitleng la Mna. Dickmann, gwa latela dipolelo tšeo di bego di swaretšwe khitšhing ya kgolego ya kgale. Dr. Detlef Garbe, yo e lego mongwadi le mohlahli wa Neuengamme Concentration Camp Memorial, e be e le seboledi sa moeng.
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
Jeremane: Wolfram Slupina, mogala +49 6483 41 3110


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Jesaya 8:1-22
8 Jehofa a re go nna: “Tšea letlapa le legolo+ gomme godimo ga lona o ngwale ka petlwana yeo motho a ngwalago ka yona, o re: ‘Mahere-shalal-hashe-bas.’2 Anke ke hlatselelwe+ ke dihlatse tše di botegago,+ e lego moperisita Uria+ le Sakaria morwa wa Jeberekia.”3 Ke moka ka robala le moporofeta wa mosadi gomme a ima, ka morago a belega morwa.+ Jehofa a re go nna: “Mo ree leina la Mahere-shalal-hashe-bas,4 ka gobane pele ga ge mošemane a ka tseba gore,+ ‘Tate!’ le gore ‘Mma!’ batho ba tla tšea mahumo a Damaseko le dithebola tša Samaria tša išwa go kgoši ya Asiria.”+5 Jehofa a buša a bolela le nna, a re:6 “Ka ge setšhaba se se ganne+ meetse a Shiloa+ ao a elago ka go iketla gomme gwa thabelwa+ Retsini le morwa wa Remalia;+7 Jehofa yena o ba tlišetša+ meetse a mantši a Noka*+ ao a lego matla, e lego kgoši ya Asiria+ le letago+ la yona ka moka gore e tlo lwa le bona. Go etša meetse, e tla apeša mekero ya yona ka moka le go falala ka mariba a yona8 e phatše Juda. E tla etša lefula ya feta+ gomme ya goma ka melala.+ E tla phurolla diphego+ tša yona tša tlala naga ya gago, wena Imanuele!”+9 Lena merafo, itokišetšeng go ba gobatša, fela le tla pšhatlaganywa; theetšang lena le lego dikarolong tša kgole tša lefase!+ Itokišetšeng go lwa,+ fela le tlo pšhatlaganywa!+ Itokišetšeng go lwa, fela le tlo pšhatlaganywa!10 Logang maano, fela a tla palelwa!+ Bolelang selo le ge e le sefe, fela se ka se phethege, ka gobane Modimo o na le rena!+11 Se ke seo Jehofa a mpoditšego sona ka seatla se matla gore ke se ke ka sepela ka tsela ya setšhaba se, a re:12 “Le se ke la re: ‘Re tlatšeng go logeng maanomabe!’ ge e le mabapi le dilo ka moka tšeo setšhaba se se duletšego go di bolela, ge se re: ‘A re logeng maanomabe!’+ gomme le se boife seo se ba tšhošago e bile se se ke sa le thothomediša.+13 Jehofa wa madira ke Yena yo le swanetšego go mo tagafatša,+ ke yena yo le swanetšego go mmoifa,+ e bile ke yena Yo a swanetšego go le tšhoša.”+14 Modimo o tla etša lefelo le lekgethwa;+ fela go dintlo tša Isiraele ka bobedi o tla etša leswika le le kgopago+ le leo le wišago, a etša moreo le molaba go badudi ba Jerusalema.+15 Ba bantši go bona ba tla kgopša, ba wa gomme ba robega, e bile ba tla rewa gomme ba tanywa.+16 Phutha lengwalo la bohlatse,+ tiišetša barutiwa ba ka molao ka seka!+17 Ke tla letela Jehofa,+ yo a utelago ba ntlo ya Jakobo+ sefahlego sa gagwe, gomme ke tla mo holofela.+18 Bonang nna le bana bao Jehofa a nneilego+ bona re bjalo ka dipontšho+ le mehlolo Isiraeleng tše di tšwago go Jehofa wa madira, yo a dulago Thabeng ya Tsione.+19 Ge ba ka re go lena: “Botšišang bao ba dirišanago le meoya e mebe+ goba didupe tšeo di sebasebago+ gomme di bolelela fase,” na ga se moo batho ba swanetšego go botšiša Modimo wa bona?+ Na ba ba phelago ba swanetše go botšiša ba ba hwilego?+20 Eyang molaong le lengwalong la bohlatse!+Ruri ba tla bolela go ya ka polelo ye,+ eupša ba ka se hlabelwe ke seetša.+21 Yo mongwe le yo mongwe o tla phatša naga a tlaletšwe e bile a swerwe ke tlala;+ ka ge a tla be a swerwe ke tlala gomme a befetšwe, o tla rogaka kgoši ya gagwe le Modimo wa gagwe,+ a lebelela godimo.22 O tla lebelela fase, a bona tlalelo le leswiswi,+ boso, mohlako le kgampi ya leswiswi gomme go se na seetša.+


text:
THUTO 71
Jehofa o Ile a Šireletša Jesu
Nageng e nngwe ka bohlabela bja Isiraele, go be go na le batho bao ba bego ba dumela gore dinaledi di ka ba thuša. Bošegong bjo bongwe, banna ba bangwe bao ba tšwago ka Bohlabela ba ile ba bona selo seo okarego ke naledi se sepela kua lefaufaung. Ba ile ba šala selo seo morago gomme sa ba iša Jerusalema. Banna bao ba ile ba thoma go botšiša batho ba re: ‘O kae ngwana yo ba rego e tlo ba kgoši ya Bajuda? Re tlile go mo khunamela.’
Ge kgoši ya Jerusalema e lego Heroda a ekwa gore go na le ngwana yo e tlago go ba kgoši, o ile a galefa. Ke moka a botšiša baperisita ba bagolo a re: ‘Kgošinyana yeo go bolelwago ka yona e tlo belegelwa kae?’ Ba re go yena: ‘Baporofeta ba itše e tla belegelwa Betlelehema.’ Ka gona Heroda a bitša banna bale ba go tšwa ka Bohlabela gomme a re go bona: ‘Eyang Betlelehema gomme le nyake ngwana yoo. Ge le mo hweditše, le tle le mpotše gore o kae. Le nna ke nyaka go mo khunamela.’ Eupša kgoši Heroda o be a bolela maaka.
Ge ba feditše go bolela le Heroda, selo seo sa go swana le naledi se ile sa thoma go sepela. Banna bao ba ile ba se šala morago go fihla Betlelehema. Se ile sa ema ka godimo ga ntlo yeo ngwana yoo a bego a le ka go yona. Ke moka banna bao ba tsena ka ntlong yeo. Ba ile ba hwetša Maria a na le ngwana wa gagwe e lego Jesu. Ba ile ba khunamela ngwana yoo gomme ba mo nea dimpho, gauta, diorelo le senkgišabose seo se bitšwago mira. Na Jehofa ke yena a thušitšego banna ba gore ba hwetše Jesu? Aowa.
Bošegong bjoo, Jehofa o ile a botša Josefa torong a re: ‘Heroda o nyaka go bolaya Jesu. Tšea Maria mosadi wa gago le Jesu gomme le tšhabeleng Egipita. Le duleng moo go fihlela ke le botša gore le boe.’ Gateetee Josefa le lapa la gagwe ba ya Egipita.
Jehofa o be a boditše banna bale ba go tšwa ka Bohlabela gore ba se boele go Heroda. Ge Heroda a bona gore ga ba sa boa, a galefa kudu. Ka ge a be a sa tsebe gore Jesu o kae, o ile a laela gore bašemane ka moka ba go lekana le Jesu kua Betlelehema ba bolawe. Eupša ka nako yeo, Jesu o be a šireletšegile. O be a le kua Egipita.
Ge nako e dutše e eya, Heroda o ile a hwa. Ke moka Jehofa a re go Josefa: ‘Ga bjale o ka boela gae. Heroda o hwile.’ Josefa, Maria le Jesu ba boela Isiraele gomme ba dula motseng wa Natsaretha.
“Le lentšu la ka le le tšwago molomong wa ka le tla ba bjalo . . . , le tla dira seo se nkgahlago, la atlega ka seo ke le rometšego sona.”—Jesaya 55:11


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
New Caledonia
236, rue Georges Lèques
Normandie
98800 NOUMEA
NEW CALEDONIA
+687 43-75-00
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea metsotso e 45
Mešomo yeo e dirwago
Go okamelwa modiro wa Dihlatse tša Jehofa New Caledonia, Vanuatu le Dihlakahlakeng tša Wallis le Futuna. Go fetolelwa dikgatišo tše di theilwego Beibeleng ka Sewallisi, Selifu, le ka maleme a mangwe a seswai a lefelong leo.


text:
Kgaolo ya 10: Taolo ya Merero ya Setšhaba (195-197)
195. Dikelo tše bohlokwa le metheo yeo e laolago taolo ya merero ya setšhaba
- Taolo ya merero ya setšhaba e swanetše go laolwa ke dikelo tše bohlokwa le metheo ya temokrasi ye e betietšwego ka Molaotheong go akaretšwa le metheo ye e latelago:
- Maitshwaro a maleba a maemo a godimo a seprofešene a swanetše go tšwetšwapele le go diragatšwa.
- Tirišo ya methopo ka bokgoni, tsheketšo le go šomišwa ga methopo ka maleba go swanetše go tšwetšwapele.
- Taolo ya merero ya setšhaba e swanetše go sekamela kudu ka lehlakoreng la tlhabollo.
- Ditirelo di swanetše go abja ka ntle le go tšea lehlakore, ntle le kgethollo, ka tekatekano le go hloka go sekamela ka go gongwe.
- Dinyakwa tša batho di swanetše go hlokomelwa gomme Setšhaba se swanetše go hlohleletšwa go kgatha tema go hlangweng ga melawana.
- Taolo ya merero ya setšhaba e swanetše go ba le maikarabelo.
- Ponagatšo e swanetše go dirwa ka go fa setšhaba tshedimošo ya ka pele, ye e fihlelelwago ya maswanedi.
- Ditiro tša taolo ye e nepagetšego ya badiredi le ya tlhabollo ya tša boiphedišo, kgodišong ya bokgoni bja batho, di swanetše go bjalwa.
- Taolo ya merero ya setšhaba e swanetše go emela batho ba Afrika Borwa ka bophara, le ditiro tša thwalo le tša taolo ya bahlankedi tšeo di swanetšego go thewa godimo ga bokgoni, tebano, go se kgetholle, le go nyaka go lokiša go se lekalekane ga matšatši a a fetilego go kgona go beakanyeleswa ditshekamo tša nako ye e fetilego go fihlelela kemedi ka bophara.
- Metheo ye go boletšwego ka yona mo godimo e šoma go-
- taolo ya makala ka moka a mmušo;
- ditho tša mmušo; le
- dikgwebong tša setšhaba.
- Molao wa naga o swanetše go kgonthišiša tšwetšopele ya dikelo le metheo yeo e tšweleditšwego lenaneong la karolwana ya (1)
- Go thwalwa ga palo ya batho taolong ya merero ya setšhaba go lekola maikemišetšo ga se gwa šikologwa, eupša molao wa naga o swanetše go laola dithwalo tšeo mo ditirelong tša setšhaba.
- Melao ye e laolago taolo ya merero ya setšhaba e ka no fapantšha gareng ga mafapha ao a fapanego, ditaolo goba dihlongwa.
- Mekgwa le mešomo ya mafapha ao a fapanego, ditaolo le dihlongwa tša tshepedišo ya merero ya setšhaba ke mabaka a maleba ao a swanetšego go šetšwa mo melaong yeo e laolago taolo ya merero ya setšhaba.
196. Khomišene ya Ditirelo tša Setšhaba
- Go na le Khomišene e tee ya Ditirelo tša Setšhaba ya Repabliki.
- Khomišene e ikemetše ka noši, ebile e swanetše go hloka tlhao, gomme e swanetše go diriša maatla a yona le go phethagatša mešomo ya yona ka ntle le poifo, sepitša goba kgethollo kgahlegong ya go diragatša taolo ya setšhaba ye e šomago gabotse le ka bokgoni le maitshwaro a profešene a maemo a godimo tirelong ya setšhaba. Khomišene e swanetše go laolwa ke molao wa naga.
- Ditho tše dingwe tša mmušo, ka magato a semolao le tše dingwe, di swanetše go thuša le go šireletša Khomišene go kgonthišiša go ikemela ka bonoši, go hloka tlhao, tlhompho le go šoma gabotse ga Khomišene. Ga go motho goba setho sa mmušo seo se swanetšego go tsenatsena mešomo ya Khomišene.
- Maatla le mešomo ya Khomišene ke-
- go tšwetšapele dikelo le metheo yeo e beilwego karolong ya 195, tirelong ka moka ya setšhaba;
- go nyakišiša, go hlapetša le go ela mokgatlo le taolo, le ditirišo tša badiredi, tša tirelo ya setšhaba;
- go šišinya magato a go kgonthišiša phethagatšo e kaone le ya bokgoni tirelong ya setšhaba ka moka;
- go fa ditaelo tšeo nepo ya tšona e lego go kgonthišiša gore ditshepedišo tša badiredi tše di amago go thwala, tšhutišo, ditlhatlošo le go raka di sepelelana le dikelo le metheo tše di beilwego karolong ya 195;
- go bega mabapi le ditiro le diphethagatšo tša mešomo ya yona, go akaretšwa khwetšo efe le efe yeo e ka e dirago, le ditaetšo le keletšo yeo e ka fago, le go beakanyetša kelo go fihla moo e lego gore dikelo le metheo tše di beilwego karolong ya 195 di a latelwa;
- gore ka boyona goba ka morago ga go amogela ngongorego efe goba efe-
- go nyakišiša le go ela tšhomišo ya ditiro tša bašomi le tša taolo ya setšhaba, le go bega go khuduthamaga ye e amegago le go lekgotlapeamelao;
- go nyakišiša dingongorego tša bašomi tirelong tša setšhaba mabapi le ditiro tša semmušo goba ditlogelo, le go digela dithušo tše di swanetšego;
- go hlokomela le go nyakišiša go latela tšhomišo ya ditshepedišo ka tirelong ya setšhaba
- go eletša ditho tša mmušo wa setšhaba le tša profense mabapi le ditiro tša bašomi tirelong ya setšhaba, go akaretšwa le tšeo di amago go kalatšo, go thwala, tšhutišo, go raka le mabaka a mangwe a mešomo ya bašomi katirelong ya setšhaba.
-
go diriša goba go phethagatša maatla a tlaleletšo goba mešomo ye e beilwego ke Molao wa Palamente.
[Temana ya (g) e tlaleleditšwe ka karolo ya 3 ya Molaophetošwa wa Bobedi wa Molaotheo wa 1998.]
- Khomišene e ikarabela go Seboka sa Maloko a Palamente.
- Khomišene e swanetše go bega bonyane gatee ka ngwaga go ya ka karolwana ya (4)(e)-
- go Seboka sa Maloko a Palamente; le
- mabapi le ditiro tša yona ka profenseng, go lekgotlapeamelao la profense yeo.
- Khomišene e na le dikomišenare tše di latelago tše 14 tšeo di beilwego ke Mopresidente:
- Dikomišenare tše hlano tše di beilwego ke Seboka sa Maloko a Palamente go ya ka karolwana ya (8)(a); le
- Komišenare e tee ka profenseng ye nngwe le ye nngwe yeo e kgethilwego ke Tonakgolo ya profense go ya ka karolwana ya (8)(b).
-
- Komišenare ye e thwetšwego go ya ka karolwana ya (7)(a) e swanetše go ba ye-
- digetšwego ke komiti ya Seboka sa Maloko a Palamente yeo ka tekatekano e bopilwego ke maloko a diphathi ka moka tše di emetšwego ka go Seboka sa Maloko a Palamente; le
- amogetšwe ke Seboka sa Maloko a Palamente ka sephetho se se tšerwego ka thekgo ya bouto ya bontši bja maloko a yona.
- Komišenare ye e kgethilwego ke Tonakgolo ya profense e swanetše go ba-
- e digetšwe ke komiti ya lekgotlapeamelao ka moka yeo ka tekatekano e bopilwego ke maloko a diphathi ka moka tše di emetšwego ka go Seboka sa Maloko a Palamente; le
- e amogetšwe ke Seboka sa Maloko a Palamente ka sephetho se se tšerwego ka thekgo ya bouto ya bontši bja maloko a yona.
- Molao wa Palamente o swanetše go laola tshepedišo ya go thwalwa ga dikomišenare.
- Komišenare o thwalwa pakatiro ya mengwaga e mehlano, yeo e mpshafatšegago pakatiro e tee fela ya tlaleletšo, gomme e swanetše go ba mosadi goba monna yo e lego -
- moagi wa Afrika Borwa; gomme
- e le motho wa maswanedi yo a itekanetšego wa tsebo ya, goba maitemogelo a,tshepedišo, taolo goba kabo ya ditirelo tša setšhaba.
- Komišenare a ka tlošwa modirong wa gagwe fela-
- mabakeng a maitshwaro a go se loke, go palelwa ke mošomo goba go hloka tsebo;
- ge komiti ya Seboka sa Maloko a Palamente e lemogile taba yeo goba ge e le gore komišenare e kgethilwe ke Tonakgolo ya Profense, ke komiti ya lekgotlapeamelao la profense yeo; le
- go tšea sephetho ke Seboka sa Maloko a Palamente goba lekgotlapeamelao la profense yeo, di laela ka thekgo ya bouto ya maloko a yona gore komišenare yeo e rolwe modiro.
- Mopresidente o swanetše go tloša komišenare yo a amegago ge-
- komiti ya Seboka sa Maloko a Palamente se tšere sephetho sa gore komišenare yeo e rolwe modiro; goba
- tsebišo ye e ngwadilwego ke Tonakgolo ya gore lekgotlapeamelao la profense le tšere sephetho sa gore komišenare e rolwe modiro.
- Dikomišenare tše di ukangwego karolwaneng ya (7)(b) di ka diriša maatla le go phethagatša mešomo ya Khomišene diprofenseng tša tšona ka ge go beilwe ke molao wa naga.
197. Tirelo ya Setšhaba
- Ka gare ga tshepedišo ya merero ya setšhaba go na le tirelo ya Setšhaba ya Repabliki, yeo e swanetšego go šoma le go bopša go latela molao wa naga, gomme ye e swanetšego go phethagatša ka potego merero ya semolao ya mmušo wa nako yeo.
- Dipeelano le mabaka a thwalo tirelong ya setšhaba di swanetše go laolwa ke molao wa naga. Bašomedi ba swanetšwe ke diphenšene tša maleba bjalo ka ge go laolwa ke molao wa naga.
- Ga go na le mošomedi wa setšhaba yo a swanetšego go direlwago sepitša goba a kgethollwa fela ka gore motho yoo o thekga phathi ye itšego ya dipolitiki goba mabaka a yona.
- Mebušo ya diprofense e na le maikarabelo a go kalatša, go thwala, tlhatlošo, tšhutišo le go raka maloko a tirelo ya setšhaba ditaolong tša yona go ya ka tlhako ya go swana ya melao le dikelo tše di dirišwago go tirelo ya setšhaba.


text:
THUŠO BAKENG SA LAPA | LENYALO
Kamoo o ka Bago Motheetši yo Botse
TLHOHLO
Molekane wa gago o re: “Ga o ntheetše!” Wena o ipotša gore, ‘Eupša ke be ke theeditše.’ Lega go le bjalo, seo o se kwelego se fapana le seo molekane wa gago a bego a se bolela. Ka baka leo, go tsoga ngangišano e nngwe.
O ka phema diphapano tše. Lega go le bjalo, o swanetše go thoma ka go kwešiša lebaka leo ka lona mo gongwe o ka se kwego tše dingwe tša ditaba tše bohlokwa tša seo molekane wa gago a se bolelago—gaešita le ge o nagana gore o theeditše.
LEBAKA LA GO DIREGA GA SEO
O šitišwa ke dilo tše dingwe, o lapile goba o maemong ao ka bobedi. Bana ba a goeletša, thelebišene e dira lešata, gomme wena o nagana ka bothata bjoo o bilego le bjona mošomong. Bjale molekane wa gago o thoma go bolela le wena—mohlomongwe ka taba ya gore le tla ba le baeng mantšiboa. O dumela ka hlogo, eupša na o tloga o kwele seo se boletšwego? Go ka direga gore ga se wa kwa.
O akanyetša dilo. Se se bitšwa mohuta o gobatšago wa seo go thwego ke go bala kgopolo ya motho. O akanyetša gore go na le molaetša o utegilego mantšung a molekane wa gago, mola ge e le gabotse e le gore o ka ba o feteletša dilo. Ka mohlala, anke re re molekane wa gago o re: “O feditše nako e oketšegilego e ntši o le mošomong bekeng ye.” Ka ge wena o hlatholla se e le go go swaya phošo, o re: “Ga se molato wa ka! Ke swanetše go šoma nako e oketšegilego ka gobane o fetša tšhelete ya rena.” Molekane wa gago, yoo maikemišetšo a gagwe e bego e le go fo šišinya gore le fetše mafelobeke le iketlile gotee, o omanya ka gore: “Ke be ke sa go phare molato!”
O akgofela go nyaka ditharollo. Marcie * o re: “Ka dinako tše dingwe ke no nyaka go hlalosa kamoo ke ikwago ka gona, eupša Mike o nyaka go mpotša gore ke lokiše taba bjang. Ga ke nyake go lokiša taba. Ke fo ba ke nyaka gore a tsebe kamoo ke ikwago ka gona.” Bothata ke’ng? Monagano wa Mike o akgofela go hwetša tharollo. Ka baka leo, mohlomongwe a ka kwa tše dingwe goba a se kwe ditaba ka moka tšeo Marcie a di bolelago.
Go sa šetšwe gore ke’ng seo se bakago bothata, o ka ba bjang motheetši yo kaone?
SEO O KA SE DIRAGO
Theetša ka šedi. Molekane wa gago o na le selo se itšego se bohlokwa seo a nyakago go se bolela, eupša na o itokišeditše go mo theetša? Mohlomongwe ga go bjalo. Ga bjale o ka ba o naganne ka dilo tše dingwe. Ge e ba go le bjalo, o se ke wa itira eka o theeditše. Ge e ba go kgonega, phaela ka thoko seo o se dirago gomme o theetše molekane wa gago ka šedi, goba mohlomongwe o ka kgopela molekane wa gago gore a lete go fihlela o ka kgona go mo theetša.—Molao wa motheo wa Beibele: Jakobo 1:19.
Dumelelanang ka go fana sebaka sa go bolela. Ge e le sebaka sa gago sa gore o theetše, phema go tsena molekane wa gago ganong goba go mo ngangiša. O tla hwetša sebaka sa gago sa go bolela. Ge e le ga bjale, e fo theetša.—Molao wa motheo wa Beibele: Diema 18:13.
Botšiša dipotšišo. Se se tla dira gore o kgone go kwešiša gakaone seo molekane wa gago a se bolelago. Marcie, yo a tsopotšwego pejana, o re: “Ke rata ge Mike a mpotšiša dipotšišo. Se se mpontšha gore o kgahlegela seo ke se bolelago.”
Theetša molaetša, e sego mantšu feela. Ela hloko seo se bolelwago ke boitšhišinyo bja mmele, mosepelo wa mahlo le segalo sa lentšu. Mantšu a rego, “Go lokile” ge e le gabotse a ka bolela gore, “Ga go a loka”—go ithekgile ka gore a bolelwa bjang. Mantšu a rego, “Ga o ke o ithaopela go nthuša” ge e le gabotse a ka bolela gore, “Ke nagana gore ga o ntšee ke le yo bohlokwa.” Leka go hwetša molaetša wa maleba, gaešita le ge o sa bolelwe ka mantšu. Go sego bjalo, le ka feleletša le ngangišana ka seo se boletšwego go e na le go lebiša tlhokomelo go seo ge e le gabotse se bolelwago ke mantšu ao.
Tšwela pele o theeditše. O se ke wa itswalela ditsebe goba wa sepela, gaešita le ge o sa rate seo o se kwago. Ka mohlala, go thwe’ng ge e ba molekane wa gago a go swaya diphošo? Gregory, yo a nago le nywaga e ka godimo ga e 60 a nyetše, o re: “Tšwela pele o theeditše. Naganišiša e le ka kgonthe ka seo molekane wa gago a se bolelago. Se se nyaka gore o be yo a godilego tsebong, eupša se tla go hola.”—Molao wa motheo wa Beibele: Diema 18:15.
Kgahlegela molekane wa gago e le ka kgonthe. Go theetša ka šedi ga e fo ba bokgoni, eupša ke pontšho ya lerato. Ge e ba o tloga o kgahlegela seo molekane wa gago a se bolelago, ga o ikwe o gapeletšega go theetša eupša go fo itiragalela. Ka go dira bjalo o tla ba o latela keletšo ya Beibele e rego: “Šetša tša go hola ba bangwe, e sego tša go hola wena feela.”—Bafilipi 2:4, Good News Translation.
^ ser. 9 Maina sehlogong se a fetotšwe.


text:
Karolo 10
Solomone o Buša ka Bohlale
Jehofa o nea Kgoši Solomone pelo e bohlale; nakong ya pušo ya Solomone Baisiraele ba thabela khutšo e kgolo le katlego
BOPHELO bo be bo tla ba bjang ge nkabe setšhaba ka moka le mmuši wa sona ba be ba latela Jehofa bjalo ka Mmuši wa bona gomme ba e-kwa melao ya Gagwe? Karabo e ile ya bonala nakong ya pušo ya nywaga e 40 ya Kgoši Solomone.
Pele Dafida a e-hwa, o ile a kgetha Solomone bjalo ka mohlatlami wa gagwe. Modimo o ile a botša Solomone ge a be a le ditorong gore a mo kgopele selo le ge e le sefe. Solomone o ile a kgopela bohlale le tsebo e le gore a ahlole batho ka toka le ka bohlale. Jehofa o ile a thabišwa ke seo gomme a nea Solomone bohlale le pelo e kwešišago. Le gona, Jehofa o ile a mo holofetša mahumo, letago le go phela nako e telele ge e ba a dula a mo kwa.
Solomone o ile a tuma ka baka la dikahlolo tša gagwe tše bohlale. Ka nako e nngwe, basadi ba babedi ba ile ba lwela ngwana wa mošemanyana, yo mongwe le yo mongwe a bolela gore ngwana ke wa gagwe. Solomone o ile a laela gore ngwana yoo a ntšhwe diripa tše pedi gomme mosadi yo mongwe le yo mongwe a newe seripa. Mosadi wa pele o ile a dumela, eupša mosadi yoo ngwana e lego wa gagwe ka kgonthe o ile a kgopela gore ngwana yoo a newe mosadi wa pele. Ka gona, Solomone o ile a bona gabotse gore mosadi yo a nago le kwelobohloko ke yena mmago ngwana gomme a mo nea ngwana yoo. Kapejana, Isiraele ka moka e ile ya kwa ka phetho yeo ya kahlolo gomme batho ba lemoga gore Solomone o be a e-na le bohlale bja Modimo.
O mongwe wa mediro e megolo yeo Solomone a ilego a e dira e bile wa go agela Jehofa tempele—moago o mobotse kua Jerusalema woo e bego e tla ba lefelo la bohlokwa la borapedi Isiraeleng. Nakong ya go kgakolwa ga tempele, Solomone o rapetše ka gore: “Hleng maxodimo, le maxodimo a xodimodimo à sa kxone xo Xo lekana! Byale Ngwakô wó ke o axilexo o tlo Xo lekana bya’ng?”—1 Dikxoši 8:27.
Botumo bja Solomone bo ile bja fihla dinageng tše dingwe, gaešita le go fihla dinageng tša kgole tše bjalo ka Seba yeo e lego kua Arabia. Kgošigadi ya Seba e ile ya sepela leeto le letelele go tlo bona letago la Solomone le mahumo a gagwe gotee le go bona kamoo a lego bohlale ka gona. Kgošigadi yeo e ile ya kgahlwa kudu ke bohlale bja Solomone gotee le katlego ya Isiraele moo e ilego ya tumiša Jehofa bakeng sa go bea kgoši e bohlale bjalo sedulong sa bogoši. Ee, ka baka la tšhegofatšo ya Jehofa, pušo ya Solomone e ile ya ba e atlegilego kudu le yeo e nago le khutšo historing ya Isiraele ya bogologolo.
Ka manyami, Solomone o ile a palelwa ke go tšwela pele a dira dilo ka go dumelelana le bohlale bja Jehofa. O ile a hlokomologa taelo ya Modimo gomme a nyala basadi ba makgolo go akaretša le ba bantši bao ba bego ba rapela medimo e šele. Ganyenyane-ganyenyane, basadi ba gagwe ba ile ba mo dira gore a tlogele Jehofa gomme a rapele medimo ya diswantšho. Jehofa o ile a botša Solomone gore o tla tšeelwa karolo e nngwe ya mmušo. Modimo o itše ke karolo e nyenyane feela yeo e bego e tla šala lapeng la gagwe, ka baka la kholofetšo yeo a e holofeditšego Dafida tatagwe. Go sa šetšwe bohlanogi bja Solomone, Jehofa o ile a dula a botegela kgwerano ya Mmušo yeo a e dirilego le Dafida.


text:
NA LE HLAMILWE?
Lephego la Hlapi Yeo e Bitšwago Humpback Whale
HLAPI e kgolo ya humpback whale e feta pese ka bogolo le boima. Lega go le bjalo, seamuši se se segolo se na le lebelo leo le makatšago ge se phonkgela ka lewatleng le ge se retologa. Hlapi ya humpback whale e tšea kae lebelo le lekaaka? Sephiri se letše makukunong ao a lego maphegong a yona.
Ela hloko: Di-whale tše dintši le diamuši tše dingwe tše dikgolo tša ka lewatleng di na le maphego ao a lego boreledi merumong ya ona ya ka pele. Lega gole bjalo, hlapi ya humpback whale ke e fapanego. E na le makukuno a magolo a moswananoši (ao a bitšwago di-tubercle) merumong ya maphego a yona a ka pele. Ge hlapi ya humpback e thala, meetse a feta ka godimo ga makukuno ao gomme a dira mekero e mentši kudu. Makukuno ao a iša meetse felo gotee ke moka a a duba. Go ka thwe go dubega moo ga meetse go kukela hlapi yeo ya whale godimo, gwa e dira gore e kgone go kobela maphego a yona godimo e sa eme. Ge maphego ao a emeletše, makukuno ao a fokotša matla a meetse
Banyakišiši ba diriša kgopolo yeo go dira mahuduo a go laola dikepe a kaone, metšhene yeo e fehlwago ka meetse, diphaphapha gotee le ditšhipi tšeo di dikologago tša helikoptere.
O nagana eng? Na lephego la hlapi ya humpback whale le bile gona ka tlhagelelo? Goba na le hlamilwe?


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Jesaya 44:1-28
44 “Bjale theetša, wena Jakobo mohlanka wa ka,+ wena Isiraele, yo ke mo kgethilego.+2 Se ke seo Jehofa, Modiri+ le Mohlami+ wa gago, yo a go thušitšego go tloga o sa le ka mpeng,+ a se boletšego a re: ‘O se ke wa boifa,+ wena mohlanka wa ka Jakobo, le wena Jeshuruni+ yo ke mo kgethilego.3 Ke tla nea yo a nyorilwego meetse+ le go thula melapo e elelago gabosele nageng e omilego.+ Ke tla tšhollela moya wa ka peung+ ya gago gomme bana ba gago ka ba tšhollela tšhegofatšo ya ka.4 Ba tla mela bjalo ka bjang bjo botala,+ bjalo ka dihlare tša mepopoliri+ mekerong ya meetse.5 Yo o tla re: “Ke wa Jehofa.”+ Yola o tla ipitša ka leina la Jakobo+ gomme yo mongwe seatleng sa gagwe o tla ngwala a re: “Ke wa Jehofa.” Motho o tla ipitša ka leina la Isiraele.’+6 “Se ke seo Jehofa, Kgoši ya Isiraele+ le Morekolodi+ wa gagwe, Jehofa wa madira, a se boletšego a re: ‘Ke wa pele e bile ke wa mafelelo+ gomme ga go na Modimo yo mongwe ka ntle le nna.+7 Ke mang yo a swanago le nna?+ Anke a hlaboše lentšu gore a bolele bohlatse bja seo le go bo tliša go nna.+ Go etša kamoo ke dirilego ka gona go tloga mola ke be ke kgetha batho ba kgale,+ a ba ke ba bolele dilo tšeo di tlago le tšeo di tla tšwelelago.8 Le se ke la tšhoga gomme le se ke la tlabega.+ Na go tloga nakong yeo go ya pele ga se ka kweša yo mongwe le yo mongwe wa lena bohlatse le go mmotša bjona?+ Le dihlatse tša ka.+ Na go na le Modimo yo mongwe ka ntle le nna?+ Aowa, ga go na Leswika le lengwe.+ Ga go leo ke le tsebago.’”9 Bahlami ba seswantšho se se betlilwego ka moka ga se ba kgonthe,+ gomme medimo ya bona yeo ba e ratago e ka se ba hole;+ ge e le dihlatse tša bona ga di bone e bile ga di tsebe,+ e le gore bahlami ba tšona ba ka lewa ke dihlong.+10 Ke mang yo a bopilego modimo goba a bopilego modimo wa seswantšho?+ Wona ga se wa ba le mohola le gatee.+11 Bonang! Badirišani ba bona ka moka ba tla hlabja ke dihlong+ gomme ditsebi tša mošomo wa diatla ke batho feela. Ba tla kgobokana ka moka ga bona.+ Ba tla ema ba sa šišinyege. Ba tla tšhoga. Le gona ka moka ba tla hlabja ke dihlong.+12 Ge e le morudi wa tšhipi yo a rulago ka sedirišwa sa go rula, o be a e rula a diriša malahla; o e kgatla ka dinoto, gomme o e rula ka seatla sa gagwe se matla.+ Le gona, o be a swerwe ke tlala, ka gona a hloka matla. Ga se a nwa meetse; ka gona o a lapa.13 Ge e le mmetli wa kota, yena o otlolotše lenti la go ela; o e thala ka motaga o mohwibidu; o e betla ka petlwana; o dulela go e thala ka khamphase gomme a e betla a iketletše yona a e swantšha le motho,+ a e dira e botse go swana le motho, gore a e bee ka ntlong.+14 Go na le yo a šomago go rema dihlare tša metsedara; o kgetha mohuta o itšego wa sehlare, e lego sehlare se segologolo, gomme o itlhokomelela sona go ba go fihlela e le se se tiilego gare ga dihlare tša sethokgweng.+ O bjetše sehlare sa morula gomme ge pula e ena e a se godiša.15 Ke selo seo motho a bešetšago mollo ka sona. Ka gona o tšea karolo ya sona gore a ikomoše. Ge e le gabotse o gotša mollo gomme a apea senkgwa. O bile o betla modimo woo a ka o khunamelago.+ O se betlile a dira seswantšho se se betlilwego+ gomme o a se khunamela.16 O fiša seripa sa sona mollong. Godimo ga karolo e nngwe ya sona o beša gabotse nama yeo a e jago gomme a kgotsofala. O bile o a ikomoša ke moka a re: “Agaa! Ke ikomošitše. Ke bone seetša sa mollo.”17 Eupša o dira modimo ka karolo e šetšego ya sona, a dira seswantšho se se betlilwego. O wela pele ga sona a se khunamela, a se rapela a re: “Ntlhakodiše, ka gobane o modimo wa ka.”+18 Bahlami ba tšona ga ba tsebe+ e bile ga ba kwešiše,+ ka gobane mahlo a bona a kgophilwe e le gore a se ke a bona,+ le dipelo tša bona di retetše e le gore di se ke tša lemoga.+19 Ga go yo a eleletšago pelong+ ya gagwe goba yo a lemogago goba yo a kwešišago,+ yo a rego: “Ke fišitše seripa sa sona mollong, ka apea senkgwa magaleng a sona; ka beša nama ka eja. Eupša na nka tšea karolo ya sona ka dira selo seo se šišimišago?+ Na nka khunamela kota e omilego ya sehlare?”20 O ja melora.+ Pelo ya gagwe yeo e forilwego e mo timeditše.+ Ga a hlakodiše moya wa gagwe, e bile ga a re: “Na ga ke a swara selo sa maaka seatleng sa ka sa le letona?”+21 “Gopola dilo tše, wena Jakobo,+ wena Isiraele, ka gobane o mohlanka wa ka.+ Ke go bopile.+ O mohlanka wa ka. Wena Isiraele, nka se go lebale.+22 Ke tla phumola dikarogo tša gago bjalo ka ge eka di khupeditšwe ke leru,+ dibe tša gago ka di phumola bjalo ka ge eka di khupeditšwe ke maru. Boela go nna+ ka gobane ke tla go rekolla.+23 “Goelelang ka lethabo, lena magodimo,+ gobane Jehofa o gatile mogato!+ Hlabang mokgoši wa phenyo,+ lena dikarolo tša tlasetlase tša lefase!+ Hlalalang, lena dithaba,+ gomme wena sethokgwa le lena dihlare ka moka tšeo di lego go sona, hlalalang ka mokgoši wa lethabo! Gobane Jehofa o rekolotše Jakobo gomme o bontšha botse bja gagwe go Isiraele.”+24 Se ke seo Jehofa, Morekolodi+ wa gago le Mohlami wa gago yo a go hlamilego o sa le ka mpeng, a se boletšego a re: “Nna Jehofa ke dira dilo ka moka, ke phurolla magodimo+ ka bonna gomme ka ala lefase.+ Ke mang yo a bego a na le nna?25 Ke gakantšha dipontšho tša bao ba bolelago dipolelo tša lefeela, le gona ke Nna ke gafišago dinoge;+ Yo a gomišago batho ba bohlale le Yo a fetošago bohlale bja bona bošilo;+26 Yo a dirago gore lentšu la mohlanka wa gago e be la therešo le Yo a phethagatšago ka botlalo morero wa baromiwa ba gagwe;+ Yo a bolelago ka Jerusalema, a re: ‘E tla dulwa.’+ Le gona a bolela ka metse ya Juda, a re: ‘E tla agwa lefsa,+ gomme mašope a yona ke tla a tsoša’;+27 Yo a rego go bodiba: ‘Pšhaa; dinoka tša gago ka moka ke tla di gopiša’;+28 Yo a bolelago ka Korese,+ a re: ‘Ke modiši wa ka gomme o tla phetha ka botlalo tšohle tše di nkgahlago’;+ le seo ke se bolelago ka Jerusalema, ka re: ‘E tla agwa lefsa.’ Ka ba ka bolela ka tempele, ka re: ‘Motheo wa gago o tla thewa.’”+


text:
PHAFOGA! November 2014 | Dilo Tšeo di Tlišago Lethabo Bophelong
Beibele e na le keletšo e šomago yeo e ka go thušago gore o be le bophelo bjo bo thabišago. Ela hloko mehlala e mene ya bohlale bjo bo ka botwago bja Beibele.
Madireng a Lefase
Ditaba di akaretša: go folotša ga dithulaganyo tša go šireletša sethokgwa sa dipula sa Ecuador, bothata bja go se lemogwe ga madi a nago le twatši le go lwela diruiwa kua Australia.
TABA YA LETLAKALA LA KA NTLE
Dilo Tšeo di Tlišago Lethabo Bophelong
Na ruri bohlale bja Beibele bo ka go thuša gore o thabe bophelong? Sehlogo se se ahlaahla melao ya motheo e mene ya Beibele yeo ruri e šomago.
Mekero ya Meetse
—Dimaka tša Roma tša Boentšeneare
Ke ka baka la’ng Baroma ba bogologolo ba ile ba aga mekero ya meetse? Ke’ng seo se dirago gore mekero ye ya meetse e be ya boentšeneare bjo bo makatšago?
THUŠO BAKENG SA LAPA
Ge Ngwana wa Gago a Bolela Maaka
O swanetše go dira’ng ge ngwana wa gago a bolela maaka? Sehlogo se se ahlaahla keletšo e theilwego Beibeleng yeo e ka go thušago go ruta ngwana wa gago bohlokwa bja go bolela therešo.
PHIHLELO
Ke Hweditše Kholofelo ge ke be ke Tloga ke e Hloka
Ge a na le nywaga e 20, Miklós Aleksza o ile a golofala ka baka la kotsi e šoro. Beibele e mo thušitše bjang go hwetša kholofelo ya kgonthe bakeng sa bokamoso bjo bo kaone?
PONO YA BEIBELE
Bohlweki
Ela hloko keletšo ya Beibele e šomago yeo e thušitšego batho ba dimilione go phela bophelo bja go hlweka bjo bobotse.
“Leswao Leo le Bonagalago le Leo le Lego Matla”
Ke ka baka la’ng moago wo o lego Toropong ya Hiroshima, Japane, woo bogolo bja wona bo senyegilego o tlogetšwe e le lešope ga e sa le go tloga ka 1945? Bala ka moago wo wa moswananoši le kamoo o tswalanago le dikholofetšo tša Beibele ka bokamoso.
Dihlogo tše Dingwe tša Inthaneteng
Nka Kgaotša Bjang go Dula ke Nyamile?
Ithute seo o ka se dirago ge o aparelwa ke manyami.
Ke ka Baka La’ng ke Swanetše go Thuša ba Bangwe?
Go thuša ba bangwe go go hola ka ditsela tše pedi. Ke dife?
Bafsa ba Bolela ka Tšhelete
Hwetša ditemošo mabapi le go boloka, go diriša le go lebelela tšhelete ka tsela e swanetšego.
Karata ya Beibele ya Miriamo
Miriamo o be a bapala seletšwa sefe sa mmino? Ithute ka mo go oketšegilego ka yena ka gore o taoneloute karata ya gagwe ya Beibele.


text:
Translation of tiiša in English:
tiiša
strengthen
verb
1strengthen‘O be a mo rekela dimpho tša mehutahuta go tiiša lerato la bona’ — He bought her many presents to strengthen their love
2emphasize‘Ge a tiiša kgopolo yeo Groenewald o bolela gore diretotumišo tša kgale di be di sa ngwalwe’ — Emphasizing that idea, Groenewald says that the praise poems of long ago weren't written down
3confirm‘Le moruti o be a nyaka go tiiša gore Mogane ke monna wa Mokgadi’ — The pastor also wanted to confirm that Mogane was Mokgadi's husband


text:
Kgaolo 4: Lebaka la Gore ba Lahlegelwe ke Legae la Bona
BONA seo bjale se diregago mo seswantšhong. Adama le Efa ba rakwa serapeng se sebotse sa Edene. Na o tseba lebaka la seo?
Ke ka gobane ba dirile selo se itšego se sebe kudu. Jehofa bjale o a ba otla. Na o tseba selo se sebe seo Adama le Efa ba se dirilego?
Ba dirile selo se itšego seo Modimo a bego a ba boditše gore ba se ke ba se dira. Modimo o be a ba boditše gore ba ka ja dienywa tša dihlare tša serapeng seo. Eupša gape o be a ba boditše gore ba se ke ba ja dienywa tša sehlare se itšego ka gobane ge ba ka di ja ba be ba tla hwa. Sehlare seo e be e le sa gagwe a nnoši. Akere re a tseba gore ke phošo go tšea selo sa motho yo mongwe. Bjale go be go diregile eng?
Ka letšatši le lengwe ge Efa a be a le nnoši mo serapeng, noga e ile ya bolela le yena. Anke o nagane ka seo! E ile ya mmotša gore a je dienywa tša sehlare seo Modimo a bego a ba boditše gore ba se ke ba ja tša sona. Ge Jehofa a be a dira dinoga, ga se a ka a di dira gore di kgone go bolela. Ka gona se se ra gore go be go na le motho yo mongwe yo a bego a dira gore noga yeo e bolele. E be e le mang?
E be e se Adama. E swanetše go ba e be e le yo mongwe wa batho bao Jehofa a bego a ba dirile kgale pele ga ge a ka dira lefase. Batho bao ke barongwa gomme re ka se kgone go ba bona. Bjale go na le morongwa yo mongwe yo a ilego a ikgogomoša kudu. A thoma go nagana gore o swanetše go buša go swana le Modimo. E bile o be a nyaka gore batho ba kwe yena go e na le go kwa Jehofa. Ke yena yo a dirilego gore noga e bolele.
Morongwa yo o ile a kgona go fora Efa. Efa o ile a kgolwa morongwa yoo ge a be a mmotša gore o tla swana le Modimo ge e ba a ka ja seenywa seo. Ka gona o ile a ja gomme Adama le yena a ja. Adama le Efa ba ile ba se kwe Modimo, ke ka baka leo ba ilego ba lahlegelwa ke legae la bona le lebotse.
Eupša ka letšatši le lengwe Modimo o tla kgonthišetša gore lefase ka moka le dirwa le lebotse go swana le serapa sa Edene. Re tla ithuta ka morago kamoo le wena o ka thušago go le dira gore le be bjalo. Eupša ga bjale anke re bone seo se ilego sa diragalela Adama le Efa.
Genesi 2:16, 17; 3:1-13, 24; Kutollo 12:9.
Dipotšišo
- Ke’ng seo se diragalelago Adama le Efa mo seswantšhong?
- Ke ka baka la’ng Jehofa a ile a ba otla?
- Ke’ng seo noga e ilego ya se botša Efa?
- Ke mang yo a dirilego gore noga e bolele le Efa?
- Ke ka baka la’ng Adama le Efa ba ile ba lahlegelwa ke legae la bona la Paradeise?
Dipotšišo tša tlaleletšo
- Bala Genesi 2:16, 17 le 3:1-13, 24.
Potšišo yeo noga e ilego ya e botšiša Efa e ile ya fetoša bjang seo Jehofa a bego a se boletše? (Gen. 3:1-5; 1 Joh. 5:3)
Mohlala wa Efa o re lemoša eng? (Bafil. 4:8; Jak. 1:14, 15; 1 Joh. 2:16)
Adama le Efa ba ile ba palelwa ke go amogela ditlamorago tša ditiro tša bona ka tsela efe? (Gen. 3:12, 13)
Bakerubi bao ba bego ba beilwe ka bohlabela bja serapa sa Edene ba ile ba godiša bjang bogoši bja Jehofa? (Gen. 3:24)
- Bala Kutollo 12:9.
Sathane o atlegile go fihla bokgoleng bofe go dira gore batho ba hlanogele bogoši bja Modimo? (1 Joh. 5:19)


text:
Dihlatse tša Jehofa di Ruta Batswadi le Bana go Itšhireletša Kgahlanong le Bao ba Gobošago ba Bangwe ka Thobalano
Beibele e laela batswadi go rata, go hlahla le go šireletša bana ba bona le go ba tšea e le dimpho tše tšwago go Modimo. (Psalme 127:3; Diema 1:8; Baefeso 6:1-4) Kotsi e kgolo yeo batswadi ba swanetšego go šireletša bana ba bona go yona ke go tlaišwa ka thobalano.
Mengwageng e masome e fetilego, Dihlatse tša Jehofa di gatišitše le go phatlalatša boitsebišo bjo bo kgothaletšago ditswalano tše dibotse ka lapeng. Di tšweleditše gape le dipuku, dipukwana le dimakasine tšeo di thušago batswadi go šireletša bana ba bona kgahlanong le go tlaišwa ka thobalano le go ba ruta ka batho bao ba gobošago ba bangwe ka thobalano. Lelokelelo le le latelago le bontšha tše dingwe tša dipuku, dipukwana le dimakasine tšeo di neago tlhahlo ka ditaba tše bjalo tšeo di gatišitšwego ke Dihlatse tša Jehofa. Ela hloko palo ya dikopi le maleme ao di gatišitšwego ka ona. *
Sehlogo: Go Robala le wa Leloko—Bothata bjo bo Ikutilego
Kgatišo: Tokollo ya Phafoga! ya Seisemane ya February 8, 1981
Palo ya dikopi: 7 800 000
Palo ya maleme: 34
-
Sehlogo: Thušo go Bao ba Sentšwego ke ba Moloko ka go Robala le Bona
Kgatišo: Tokollo ya Morokami wa Seisemane wa October 1, 1983
Palo ya dikopi: 10 050 000
Palo ya maleme: 102
-
Dihlogo: Go Tlaišwa ga Bana ka Thobalano—Tlhobaboroko ya Motswadi yo Mongwe le yo Mongwe; Go Tlaišwa ga Bana ka Thobalano—‘Ke Mang yo a ka Dirago Selo sa Mohuta wo?’; Go Tlaišwa ga Bana ka Thobalano—O ka Šireletša Ngwana wa Gago
Kgatišo: Tokollo ya Phafoga! ya January 22, 1985
Palo ya dikopi: 9 800 000
Palo ya maleme: 54
-
Dihlogo: Bahlaselwa ba se Nago Molato ba go Gobošwa ga Bana; Dintho tša ka Sephiring tša go Gobošwa ga Bana
Kgatišo: Tokollo ya Phafoga! ya October 8, 1991
Palo ya dikopi: 12 980 000
Palo ya maleme: 64
-
Dihlogo: Ngwana wa Gago o Kotsing!; Re ka Šireletša Bjang Bana Ba Rena?; Tšhireletšo ka Gae
Kgatišo: Tokollo ya Phafoga! ya October 8, 1993
Palo ya dikopi: 13 240 000
Palo ya maleme: 67
-
Sehlogo: Šireletša Bana ba Gago
Kgatišo: Bidio ya bone ya Seisemane ya Public Service Announcement, yeo e lokolotšwego ka 2002
Palo ya maleme: 2
-
Sehlogo: Kamoo Jesu a Ilego a Šireletšwa ka Gona
Kgatišo: Kgaolo 32 ya Ithute go Morutiši yo Mogolo, yeo e gatišitšwego ka 2003
Palo ya dikopi: 39 746 022
Palo ya maleme: 141
-
Dihlogo: Kotsi Yeo e Tshwenyago Motswadi yo Mongwe le yo Mongwe; Kamoo o ka Šireletšago Bana ba Gago; Dira Gore Lapa la Gago e be Lefelo le le Šireletšegilego
Kgatišo: Tokollo ya Phafoga! ya January 2008
Palo ya dikopi: 34 267 000
Palo ya maleme: 81
-
Dihlogo: Nka Itšhireletša Bjang Bathong Bao ba Gobošago ba Bangwe ka Thobalano?; Dipotšišo tša Batswadi: Na ke Swanetše go Bolela le Ngwanaka ka Ditaba tša Thobalano?
Kgatišo: Kgaolo 32 le mametletšo ya Dipotšišo tša Bafsa le Dikarabo tše Šomago, Bolumo 1, yeo e gatišitšwego ka 2011
Palo ya dikopi: 18 381 635
Palo ya maleme: 65
-
Sehlogo: Batswadi ba ka Ruta Bana ba Bona Bjang ka Thobalano?
Kgatišo: Wepesaete ya jw.org/nso; sehlogo seo se gatišitšwego ka September 5, 2013
Palo ya maleme: 64
-
Dihlatse tša Jehofa di tla tšwela pele di ruta batswadi le bana ba bona gore ba kgone go phema dikotsi tšeo di bakago ke bao ba gobošago ba bangwe ka thobalano.
^ par. 3 Dikgatišo tše dingwe di hwetšagala ka ditokollo tša Seisemane.


text:
KGAOLO 58
O Atiša Dinkgwa le go Lemoša ka Komelo
MATEO 15:32–16:12 MAREKA 8:1-21
JESU O FEPA BANNA BA 4 000
O LEMOŠA KA KOMELO YA BAFARISEI
Mašaba a magolo a kgeregetše go Jesu tikologong ya Dekapoli, thokong ya ka bohlabela bja Lewatle la Galilea. A tletše go mo theetša le go fodišwa, gomme a tlile le diroto tše dikgolo tša dijo.
Lega go le bjalo, ge nako e dutše e eya, Jesu o botša barutiwa ba gagwe o re: “Ke šokela lešaba le gobane e šetše e le matšatši a mararo le dutše le nna gomme le se na sa go ja. Ge nka le bušetša magaeng a lona le swerwe ke tlala, le tla felelwa ke matla tseleng gomme ba bangwe gare ga lona ba tšwa kgole.” Barutiwa ba botšiša ka gore: “Motho o tla kgona go khoriša batho ba ka dinkgwa tša go tšwa kae gona mo lefelong le leo le lego thokwana?”—Mareka 8:2-4.
Jesu ge a araba o re: “Le na le dinkgwa tše kae?” Barutiwa ba re: “Tše šupago le dihlatswana tše sego kae.” (Mateo 15:34) Ke moka Jesu o laela batho gore ba dule fase. O tšea dinkgwa le dihlapi, o rapela Modimo, ke moka a di nea barutiwa ba gagwe gore ba di abele batho. Se se makatšago ke gore bohle ba a ja ba khora. Marathana ao a kgoboketšwago a tlala diroto tše šupago tše dikgolo tša dijo, gaešita le ge go jele banna ba e ka bago ba 4 000 gotee le basadi le bana!
Ka morago ga gore Jesu a laele mašaba gore a sepele, yena le barutiwa ba gagwe ba phatša lewatle ka sekepe ba ya Magadana, yeo e lego lebopong la ka bodikela bja Lewatle la Galilea. Mo, Bafarisei bao ba tlilego le ba bangwe ba sehlotswana sa Basadutsei ba nyaka go leka Jesu, ba mo kgopela gore a ba bontšhe pontšho yeo e tšwago legodimong.
Ge Jesu a lemoga maikemišetšo a bona, o ba fetola ka gore: “Ge e eba mantšiboa le tlwaetše gore: ‘Go tla sa gabotse, gobane leratadima le hwibitše wa mollo,’ mesong le re: ‘Go tla tonya, gwa na pula lehono gobane leratadima le hwibitše wa mollo eupša le lebelelega le swifetše.’ Le tseba go hlatholla ponagalo ya leratadima, eupša ditiragalo tša mehla ye ga le kgone go di hlatholla.” (Mateo 16:2, 3) Ke moka Jesu o botša Bafarisei le Basadutsei gore ga go pontšho yeo ba tlago go e newa ka ntle le pontšho ya Jona.
Jesu le barutiwa ba gagwe ba tsena ka sekepeng gomme ba leba Betsaida yeo e lego lebopong la ka leboabohlabela bja lewatle. Ge ba le tseleng, barutiwa ba lemoga gore ba lebetše go tla le dinkgwa tše di lekanego. Ba na le senkgwa setee feela. Ka ge Jesu a sa dutše a naganne ka gore o sa tšwa go kopana le Bafarisei le bathekgi ba Heroda ba Basadutsei, o lemoša ka gore: “Dulang le butše mahlo; phafogelang komelo ya Bafarisei le komelo ya Heroda.” Barutiwa ka phošo ba nagana gore ge a bolela ka komelo o bolela ka go lebala ga bona go tla le senkgwa. Ka go lemoga phošo ya bona, Jesu o re: “Ke ka baka la’ng le tšeišana kgang ka taba ya gore ga le na dinkgwa?”—Mareka 8:15-17.
Jesu o sa tšwa go fepa batho ba dikete ka dinkgwa. Ka gona barutiwa ba swanetše go tseba gore ga se a tshwenyega ka dinkgwa tša kgonthe. O botšiša ka gore: “Na ga le gopole gore ge ke be ke ngwathaganya dinkgwa tše hlano bakeng sa ba dikete tše hlano (5 000), ke diroto tše kae tše di tletšego marathana tšeo le ilego la di topelela?” Ba araba ba re: “Tše lesomepedi.” Jesu o tšwela pele o re: “Ge ke be ke ngwathaganya tše šupago bakeng sa ba dikete tše nne (4 000), ke diroto tše kae tše kgolo tše di tletšego tšeo le ilego la di topelela?” Ba araba ba re: “Tše šupago.”—Mareka 8:18-20.
Jesu o a botšiša o re: “Go tla bjang gore le se lemoge gore ke be ke sa bolele le lena ka dinkgwa?” O oketša ka gore: “Eupša phakgamelang komelo ya Bafarisei le Basadutsei.”—Mateo 16:11.
Barutiwa ba feleletša ba kwešišitše. Komelo e dirišetšwa go bediša le go kokomoša hlama. Jesu mo o diriša komelo go emela tshenyego. O lemoša barutiwa gore ba itiše mabapi le “thuto ya Bafarisei le Basadutsei,” yeo e senyago.—Mateo 16:12.


text:
MAHUMO AO A LEGO KA LENTŠUNG LA MODIMO | JOBO 38-42
Go Rapelela ba Bangwe go Thabiša Jehofa
Jehofa o be a letetše gore Jobo a rapelele Elifase, Bilidada le Tsofara
Jehofa o ile a botša Elifase, Bilidada le Tsofara gore ba ye go Jobo gomme ba neele sehlabelo sa go fišwa
Jobo o be a swanetše go ba rapelela
Ka morago ga gore Jobo a ba rapelele, o ile a šegofatšwa
Jehofa o ile a šegofatša Jobo kudu ka baka la tumelo ya gagwe le kgotlelelo
Jehofa o ile a tloša tlaišego ya Jobo ka go mo fodiša
Bagwera ba Jobo le ba leloko ba ile ba mo homotša e le ka kgonthe ka baka la ditlaišego ka moka tšeo di bego di mo wetše
Jehofa o ile a bušetša Jobo mahumo a gagwe, a mo nea a mantši go feta ao a bego a a lobile
Jobo le mosadi wa gagwe ba ile ba ba le bana ba bangwe ba lesome
Jobo o ile a phela nywaga e mengwe e 140 gomme a thabela go bona meloko e mene ya lapa la gagwe


text:
Bibele
Bibele ke puku ye kgethwa ya Sekriste.
E na le ditestemente tše pedi: ye Kgale le ye Mpsha.
Ye kgale e dumelelwe ke Bajuda le Bamoslem.
Ye Mpsha e bolela mabapi le go belega le bo phela, le go hlokafala ga Jesu. E tšwelapele go hlaloša go thoma ga Kereke le e na le mangwalo a badumedi ba mathomong.
Bibele ke puku ya kereke. Ke kereke yeo e be e dumelela gore mangwalo afe a be a swanetše go kgobokantšwe go dira Bibele. Kereke e dumela gore ka maatla le tlahlo ya Moya o mokgethwa, e be e kgona go dira mošomo wo.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Baahlodi 16:1-31
16 Simisone a ya Gatsa+ a bona mosadi wa mogweba-ka-mmele moo, ke moka a ya ntlong ya gagwe.+2 Bagatsa ba begelwa gore: “Simisone o gona mo.” Ba mo dikanetša+ gomme ba mo lalela bošego ka moka kgorong ya motse.+ Ba dula ba homotše bošego ka moka, ba ipotša ba re: “Gateetee ge go esa, re tla mmolaya.”+3 Lega go le bjalo, Simisone a robala go fihla bošegogare, a tsoga ka yona nako yeo a swara mejako ya kgoro ya motse+ le dithekgo tše pedi gotee le lepheko a di tumola, a di rwala magetleng a gagwe a rotogela godimo ga thaba yeo e lego pele ga Heburone.+4 Ka morago ga moo, a ratana le mosadi yo mongwe moeding wa mafula wa Soreka yoo leina la gagwe e bego e le Delila.+5 Dikgošana+ tša Bafilisita tša rotogela go Delila tša re go yena: “Mo goketše+ gore a go botše mo matla a gagwe a lego gona le seo se kago go mo fetša matla gotee le seo re kago go mo tlema ka sona gore re mo fenye; ge e le yo mongwe le yo mongwe wa rena o tla go nea ditsekana tša silifera tše sekete le lekgolo (1 100).”+6 Delila a re go Simisone: “Hle, mpotše gore matla a gago a magolo a tšwa kae le gore o ka tlengwa ka eng gore o fenywe?”+7 Simisone a re go yena: “Ge ba ka ntlema ka mašika+ a šupago ao a sego a oma, ke tla fela matla ka ba bjalo ka motho yo mongwe le yo mongwe.”8 Dikgošana+ tša Bafilisita tša mo tlišetša mašika a šupago ao a sego a oma. Yena a tlema Simisone ka ona.9 Bao ba bego ba laletše ba be ba le ka phapošing e nngwe ya Delila,+ yena a re go Simisone: “Simisone, Bafilisita+ ba go wela godimo!” Ge a re’alo, Simisone a kgaola mašika ka diripa tše pedi go swana le ge tlhale yeo e ohlilwego ya lodi e kgaoga diripa tše pedi ge e ekwa mollo.+ Ga se gwa tsebja moo matla a gagwe a tšwago gona.+10 Delila+ a re go Simisone: “O nthadiile wa mpotša maaka.+ Hle, anke o mpotše seo o ka tlengwago ka sona.”11 A re go yena: “Ge ba ka ntlema ka go tia ka dithapo tše mpsha tšeo di sa dirišwago, ke tla fela matla ka ba bjalo ka motho yo mongwe le yo mongwe.”12 Delila a tšea dithapo tše mpsha a mo tlema ka tšona gomme a re go yena: “Simisone, Bafilisita ba go wela godimo!” Nakong yeo ka moka bao ba bego ba laletše ba be ba dutše ka phapošing e nngwe ya Delila.+ Ge a re’alo, Simisone a kgaola dithapo tšeo ba bego ba mo tlemile ka tšona matsogong ka diripa tše pedi go swana le ge go kgaolwa tlhale.+13 Ka morago Delila a re go Simisone: “Go ba go fihla ga bjale o nthadiile wa mpotša maaka.+ Mpotše seo o ka tlengwago ka sona.”+ Ke moka Simisone a re go Delila: “Ke ge o ka logelela melogo e šupago ya moriri wa ka ka tlhale e logagantšwego.”+14 Delila a e kokotela ka semapolo, ka morago a re go yena: “Simisone, Bafilisita ba go wela godimo!”+ Simisone a tsoga borokong a tumola semapolo a ntšha le ditlhale tše di logagantšwego.15 Delila a re go yena: “O re’ng o re o a nthata,+ mola pelo ya gago e sa nthate? O nthadiile ka makga a a mararo gomme wa se mpotše moo matla a gago a magolo a tšwago gona.”+16 Ka ge Delila a be a mo tsene tsebeng+ nakong ka moka a bile a mo phegelela, Simisone o ile a tenega la go hwa.+17 Mafelelong a mo utollela seo se lego pelong ya gagwe,+ a re go yena: “Legare+ ga se la ka la dirišwa hlogong ya ka ka ge ke le Monasari wa Modimo go tloga mpeng ya mma.+ Ge e ba nka beolwa hlogo, gona matla a ka le ona a tla mphelela, ka hloka matla ka ba bjalo ka motho yo mongwe le yo mongwe.”+18 Delila ge a bona gore Simisone o mo utolletše seo se lego pelong ya gagwe, gateetee a romela lentšu gore go bitšwe dikgošana tša Bafilisita,+ a re: “Bjale etlang, ka gobane o nkutolletše seo se lego pelong ya gagwe.”+ Dikgošana tša Bafilisita tša tla go yena go tlo mo nea tšhelete yeo di bego di e swere.+19 Delila a robatša Simisone matolong a gagwe. Ke moka a bitša monna yo a itšego gore a tlo kota melogo e šupago hlogong ya Simisone, ka go dira bjalo ya ba ge Delila a mo fentše gomme matla a gagwe a fela.20 A re go yena: “Simisone, Bafilisita ba go wela godimo!” Ke moka Simisone a tsoga borokong, a re: “Ke tla tšwa go etša dinakong tše dingwe+ ka phonyokga.” O be a sa tsebe gore Jehofa o mo tlogetše.+21 Bafilisita ba mo swara, ba mo gonya mahlo,+ ba mo theošetša Gatsa+ gomme ba mo tlema ka ditlemo tše pedi tša koporo;+ a ba yo a šilago kgolegong.+22 Ka nako yeo moriri wa hlogo ya gagwe wa thoma go boela sekeng ka morago ga gore a kotwe.+23 Ge e le dikgošana tša Bafilisita tša kgobokana gore di direle Dagoni+ modimo wa tšona sehlabelo le gore di thabe, tša re: “Dagoni modimo wa rena o gafetše lenaba la rena Simisone diatleng tša rena!”+24 Eitše ge batho ba mmona ba reta modimo wa bona,+ ba re “modimo wa rena o gafetše lenaba la rena diatleng tša rena,+ yena mošwalalanyi wa naga ya rena+ yo a bolailego batho ba bantši ka sehlogo.”+25 Ka ge dipelo tša bona di be di thabile,+ ba ile ba re: “Bitšang Simisone gore a tle a re tloše bodutu.”+ Ke moka ba biletša Simisone ka ntle ga kgolego e le gore a tle a bapale pele ga bona;+ ba mo emiša magareng ga dikokwane.26 Simisone a re go mošemane yo a bego a mo swere ka seatla: “Nthuše gore ke phopholetše dikokwane tšeo di thekgilego ntlo ye ka go tia gore ke ithekge ka tšona.”27 (Ntlo e be e tletše banna le basadi gomme dikgošana ka moka tša Bafilisita di be di le moo;+ ka godimo ga tlhaka go be go na le mo e ka bago banna le basadi ba dikete tše tharo (3 000) bao ba bego ba lebeletše ge Simisone a ba tloša bodutu.)+28 Simisone+ a bitša Jehofa+ a re: “Mmuši Morena Jehofa, hle nkgopole,+ hle mmatlafatše+ la mafelelo, Wena Modimo wa therešo, anke ke itefeletše go Bafilisita, ke itefeletše bakeng sa leihlo letee la mahlo a ka a mabedi.”+29 Ka morago Simisone a ema gare ga dikokwane tše pedi tše di lego gare tšeo di thekgilego ntlo ka go tia, a di swara, e nngwe a e swara ka seatla sa le letona gomme e nngwe a e swara ka sa le letshadi.30 Simisone a re: “Moya wa ka a o hwe+ le Bafilisita.” Ke moka a di kgorometša ka matla a gagwe ka moka, ntlo ya wela dikgošana le bohle bao ba bego ba le ka gare ga yona,+ moo bao a ba bolailego ge a be a ipolaya ba ilego ba feta bao a ba bolailego nakong ya ge a be a sa phela.+31 Ka morago bana babo le ba lapa labo ka moka ba theoga ba tla ba tšea setopo sa gagwe ba rotoga le sona ba se boloka magareng ga Tsora+ le Eshithaolo+ mabitleng a Manoa+ tatagwe. Yena o ahloletše Isiraele ka nywaga e masomepedi.+


text:
THUTO 38
Jehofa o Ile a Nea Simisone Matla a Magolo
Baisiraele ba bantši ba ile ba boela ba rapela medimo ya maaka. Ka gona Jehofa a tlogela Bafilisita gore ba ba tshwenye. Eupša go be go na le Baisiraele ba bangwe bao ba bego ba rata Jehofa. Yo mongwe wa bona e be e le monna yo a bitšwago Manoa. Manoa le mosadi wa gagwe ba be ba se na bana. Ka letšatši le lengwe, Jehofa o ile a romela morongwa go mosadi wa Manoa. Morongwa yoo o ile a re go yena: ‘Tseba gore o tlo belega ngwana wa mošemane. Ngwana yoo o tlo hlakodiša Baisiraele go Bafilisita. E tla ba Monasari.’ Na o a tseba gore Banasari e be e le bomang? E be e le batho bao ba bego ba šomela Jehofa ka tsela e kgethegilego. Jehofa o be a sa dumelele Banasari gore ba kote meriri ya bona.
Ge nako e dutše e eya, Manoa le mosadi wa gagwe ba ile ba ba le ngwana. Ba ile ba mo rea leina ba re ke Simisone. Ge Simisone a gotše, Jehofa o ile a mo nea matla a magolo. O be a kgona go bolaya tau ka matsogo feela. Nakong e nngwe, o ile a bolaya Bafilisita ba 30 a nnoši. Bafilisita ba be ba mo hloile gomme ba nyaka go mmolaya. Bošegong bjo bongwe ge a be a robetše motseng wa Gatsa, Bafilisita ba ile ba mo lalela kgorong ya motse woo gore ba kgone go mmolaya mesong. Eupša gare ga bošego, Simisone o ile a tsoga, a ya kgorong ya motse gomme a tumola mejako ya wona lebotong. O ile a rwala mejako yeo magetleng gomme a rotogela godimo ga thaba ya kgauswi le Heburone!
Ka morago ga moo, Bafilisita ba ile ba ya go Delila, e lego kgarebe yeo e bego e ratana le Simisone, gomme ba re go yona: ‘Botšiša Simisone gore matla a gagwe a tšwa kae, gomme re tla go nea tšhelete e ntši kudu. Re nyaka go mo swara gomme re mo lahlele kgolegong.’ Ka ge Delila a be a nyaka tšhelete yeo, o ile a dumela go ba thuša. Mathomong, Simisone o ile a gana go botša Delila gore matla a gagwe a tšwa kae. Eupša ka ge Delila a be a mmotšiša gantšintši, Simisone o ile a mmotša gore matla a gagwe a tšwa kae. O ile a re: ‘Ga sa nka ka kotwa moriri ka gobane ke Monasari. Ge moriri wa ka o ka kotwa, nka se sa ba le matla.’ Simisone o dirile phošo e kgolo ka go botša Delila taba yeo, na ga go bjalo?
Gateetee Delila o ile a botša Bafilisita a re: ‘Ke tseba moo matla a Simisone a tšwago gona.’ Delila o ile a robatša Simisone diropeng tša gagwe, ke moka a bitša motho gore a kote moriri wa Simisone. Delila o ile a goeletša a re: ‘Simisone, Bafilisita ba a go swara!’ Simisone a tsoga, gomme a hwetša gore matla a gagwe a fedile. Ke moka Bafilisita ba mo swara, ba mo tlema gomme ba mo lahlela kgolegong.
Ka letšatši le lengwe, Bafilisita ba bantši ba ile ba kgobokana ka tempeleng ya modimo wa bona e lego Dagoni, ba goeletša ba re: ‘Dagoni modimo wa rena o re thušitše go swara Simisone! Tlišang Simisone mo a tle a re tloše bodutu!’ Ka gona ba mo emiša magareng ga dikokwane tše pedi tšeo di bego di thekgile tempele yeo, gomme ba mo kwera. Ke moka Simisone a goeletša a re: ‘Hle Jehofa, mphe matla la mafelelo.’ Ka nako yeo, moriri wa Simisone o be o metše gomme e le o motelele. O ile a kgorometša dikokwane tša tempele yeo ka matla a gagwe ka moka. Tempele yeo e ile ya wa, gomme batho ka moka bao ba bego ba le ka go yona ba hwa. Simisone le yena a hwa.
“Dilong tšohle ke na le matla ka baka la yo a mphago matla.”—Bafilipi 4:13


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 29:1-11
Koša ya Dafida.29 Retang Jehofa, lena barwa ba ba matla,Bolelang gore Jehofa o na le letago le matla.+2 Bolelang ka letago la leina la Jehofa.+Khunamelang Jehofa ka seaparo sa botšhephi se sekgethwa.+3 Lentšu la Jehofa le godimo ga meetse;+Modimo wa letago+ yena o dumile.+Jehofa o godimo ga meetse a mantši.+4 Lentšu la Jehofa ke le matla;+Lentšu la Jehofa ke la letago.+5 Lentšu la Jehofa le roba dihlare tša metsedara;Ee, Jehofa o ripaganya metsedara ya Libanoni,+6 O e tshelatshediša go etša namane,+Libanoni le Sirione+ a dira gore di tshelatshele go etša dinamane tša dipoo tša naga.*7 Lentšu la Jehofa le ntšha dikgabo tša mollo;+8 Lentšu la Jehofa ka bolona le dira gore lešoka le menekane,+Jehofa o dira gore lešoka la Kadeshe+ le menekane.9 Lentšu la Jehofa ka bolona le dira gore dikgama tša ditshadi di menekantšhwe ke go kwa bohloko bja go tswala+E bile le hlobodiša dithokgwa.+Ka tempeleng ya gagwe yo mongwe le yo mongwe o re: “Letago!”+10 Jehofa o dutše godimo ga lefula;+Jehofa o dutše sedulong e le kgoši go iša mehleng ya neng le neng.+11 Jehofa o tla matlafatša batho ba gagwe.+Jehofa o tla šegofatša batho ba gagwe ka khutšo.+
Mengwalo ya tlase
^ Go bonagala e le diphoofolo tšeo di swanago le dinare.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Esitere 8:1-17
8 Letšatšing leo Kgoši Ahasiwerosi a nea mohumagadi Esitere ntlo ya Hamani+ yo a bego a hloile Bajuda;+ Morodekai yena a tla pele ga kgoši ka gobane Esitere o be a mmoditše gore Morodekai o tswalana bjang le yena.+2 Kgoši ya tšea palamonwana+ ya yona yeo e bego e e amogile Hamani gomme ya e nea Morodekai; Esitere a bea Morodekai gore a hlokomele ntlo yeo ya Hamani.+3 Godimo ga moo, Esitere o ile a buša a bolela a le pele ga kgoši, a wela fase pele ga dinao tša yona a lla a kgopela+ gore e mo gaugele ka gore e fediše bobe+ bja Hamani wa Moagaga le leano la gagwe+ le lebe leo a bego a le logetše Bajuda.+4 Kgoši ya šupa Esitere ka molamo wa gauta,+ ke moka Esitere a tsoga a ema pele ga kgoši.5 Esitere a re: “Ge e ba wena kgoši o bona e le mo gobotse, ge e ba o nkgaugetše+ e bile se e le se swanetšego pele ga gago wena kgoši le gona o bona ke lokile mahlong a gago, anke go ngwalwe mangwalo a gore go phumolwe mangwalo ale,+ go phumolwe leano le lebe la Hamani morwa wa Hamedatha wa Moagaga,+ leo a le ngwadilego gore go fedišwe Bajuda+ bao ba lego dileteng ka moka tša kgoši.+6 Gobane nka kgotlelela bjang go bona bošula bjo bo tlago go wela setšhaba sa gešo, le gona nka kgotlelela bjang go bona ge metswalo ya ka e fedišwa?”7 Kgoši Ahasiwerosi a botša mohumagadi Esitere le Morodekai wa Mojuda a re: “Tsebang gore ntlo ya Hamani ke e neile Esitere+ gomme yena ba mo fegile koteng+ ka baka la ge a otlolotše seatla sa gagwe gore a lwe le Bajuda.8 Lena ngwalang legatong la Bajuda seo le bonago e le se sebotse mahlong a lena, le ngwale seo ka leina la kgoši+ gomme le se tiiše ka seka sa palamonwana ya kgoši; gobane mongwalo wo o ngwadilwego ka leina la kgoši wa ba wa tiišwa ka seka sa palamonwana ya kgoši ga go kgonege gore o phumolwe.”+9 Ka nako yeo bangwaledi+ ba kgoši ba bitšwa ka kgwedi ya boraro, e lego kgwedi ya Sibane, ka letšatši la masomepedi-tharo la yona; gwa ngwalwa tšohle tšeo Morodekai a di laetšego Bajuda, babušiši,+ babuši le dikgošana tša dilete tša go tloga ka India go fihla ka Ethiopia, e lego dilete tše lekgolo-masomepedi-šupa (127). Selete se sengwe le se sengwe+ sa ngwalelwa ka mokgwa wa sona wa go ngwala+ gomme setšhaba se sengwe le se sengwe sa ngwalelwa ka leleme la gabo sona,+ le Bajuda ba ngwalelwa ka mokgwa wa bona wa go ngwala le ka leleme la gabo bona.+10 A ngwala ka leina la kgoši+ Ahasiwerosi a ba a tiiša ka seka+ sa palamonwana ya kgoši+ ke moka a romela mangwalo ao ka seatla sa baromiwa ba go namela dipere+ bao ba bego ba diriša dipere tše di nago le lebelo tša go sepediša mangwalo tšeo di dirišwago bogošing.11 Mangwalo ao kgoši e bego e a file Bajuda bao ba bego ba le metseng ka moka e be e le a gore ba kgobokane+ ba lwele go phološa meoya ya bona, ba fediše, ba bolaye ba be ba swiele madira ka moka a ditšhaba+ le dilete tšeo di bego di ba hloile, gotee le bana le basadi, ba be ba hule dithebola tša bona.+12 Ba dire seo ka letšatši letee+ dileteng ka moka tša Kgoši Ahasiwerosi, ka letšatši la lesometharo+ la kgwedi ya lesomepedi, e lego kgwedi ya Adara.+13 Kopi ya lengwalo+ leo e be e swanetše go ntšhwa e le molao dileteng ka moka, e newe merafo ka moka, gore Bajuda ba itokišeletše letšatši leo gore ba itefeletše+ go manaba a bona.14 Baromiwa+ bao ba bego ba nametše dipere tša go sepediša mangwalo tšeo di bego di dirišwa tirelong ya ka bogošing ba ile ba tloga, ba akgofa+ ba latela lentšu la kgoši; molao woo wona o be o ntšhitšwe Shushani,+ e lego mošate.15 Morodekai yena o ile a tloga pele ga kgoši a apere seaparo sa bogoši+ sa mmala o motalalerata sa lešela la linene, a rwele mphapahlogo o mogolo wa gauta, a apere kobo ya lešela le lebotse,+ e le ya boya bjo bo tailwego ka mmala wa bophepolo bjo bohwibidu.+ Motse wa Shushani wona o ile wa goeletša ka go hlaboša e bile o thabile.+16 Bajuda ba be ba hlabetšwe ke seetša, ba thabile,+ ba hlalala e bile ba ikwa ba godišitšwe.17 Dileteng ka moka le metseng ka moka kae le kae moo lentšu la kgoši le molao wa yona di bego di fihlile, Bajuda ba be ba thabile e bile ba hlalala, e le monyanya+ le letšatši le lebotse; merafo e mentši+ ya moo nageng e be e ipolela gore ke Bajuda,+ ka gobane e be e boifa+ Bajuda.


text:
KGAOLO 131
Kgoši e se Nago Molato e Tlaišega Koteng
MATEO 27:33-44 MAREKA 15:22-32 LUKA 23:32-43 JOHANE 19:17-24
JESU O KOKOTELWA KOTENG YA TLHOKOFATŠO
LESWAO LE LEGO KA GODIMO GA HLOGO YA JESU LE DIRA GORE A KWERWE
JESU O NEA BATHO KHOLOFELO YA GO PHELA LEFASENG LA PARADEISE
Jesu o išwa lefelong leo le sego kgole le motse moo yena le disenyi tše pedi ba tla bolaelwago gona. Lefelo leo le bitšwa Gologotha, goba Lefelo la Magata, gomme ke lefelo leo motho a le bonago ‘a le kgojana.’—Mareka 15:40.
Banna ba bararo bao ba ahlotšwego ba a apolwa. Ke moka ba newa beine yeo e tswakilwego le setagi sa mira le sabohloko. Go bonagala basadi ba Jerusalema e le bona ba dirilego motswako woo, gomme Baroma ga ba time bao ba bolawago seno se seo se bolayago bohloko. Lega go le bjalo, ka morago ga gore Jesu a se latswe, o gana go se nwa. Ka baka la’ng? O nyaka gore a be a hlaphogetšwe ka mo go feletšego tekong ye e kgolo kudu; o nyaka go phafoga le go botega go fihla lehung.
Jesu o kokotelwa koteng. (Mareka 15:25) Mašole a mo kokotela ka dipikiri diatleng le dinaong, gomme dipikiri tšeo di gagola letlalo le dinama, e lego seo se kwešago bohloko kudu. Ge kota e emišwa, bohloko bja gona bo fihla lerapong ge boima bja mmele wa Jesu bo gagola moo a kokotetšwego ka dipikiri. Lega go le bjalo, Jesu ga a omanye mašole ao. O a rapela o re: “Tate, ba lebalele, gobane ga ba tsebe seo ba se dirago.”—Luka 23:34.
Baroma ba tlwaetše go bea leswao leo le hlalosago molato wa sesenyi seo se ahlotšwego. Lebakeng le, Pilato o beile leswao leo le balegago ka gore: “Jesu wa Monatsaretha, Kgoši ya Bajuda.” Le ngwadilwe ka Seheberu, Selatine le Segerika, ka gona batho ka moka ba kgona go le bala. Tiro ya Pilato e bontšha kamoo a nyatšago Bajuda bao ba gapeleditšego gore Jesu a bolawe. Baperisita ba bagolo bao ba tshwenyegilego ba gana ka gore: “O se ke wa ngwala gore: ‘Kgoši ya Bajuda,’ eupša gore o itše: ‘Ke nna Kgoši ya Bajuda.’” Lega go le bjalo, ka ge a se sa nyaka gore ba mo diriše, Pilato o araba ka gore: “Seo ke se ngwadilego, ke se ngwadile.”—Johane 19:19-22.
Baperisita bao ba galefilego ba bušeletša bohlatse bja maaka bjoo ba bego ba bo neile pejana ge Jesu a be a sekišwa ke lekgotla la Sanhedrine. Ga go makatše ge bafeti ka tsela ba šišinya dihlogo ka tsela ya go kwera gomme ba bolela ka bogale ba re: “Kgonee! Wena yo o bego o re o tla phušola tempele wa e aga ka matšatši a mararo, iphološe ka gore o theoge moo koteng ya tlhokofatšo.” Ka mo go swanago, baperisita ba bagolo le bamangwalo ba botšana ba re: “Anke Kriste Kgoši ya Isiraele bjale a theoge koteng ya tlhokofatšo gore re bone gomme re dumele.” (Mareka 15:29-32) Jesu o rogwa le ke bahlakodi ba ba ahlotšwego bao ba lego ka go le letona le le letshadi la gagwe, gaešita le ge e le yena feela yo a tlogago a se na molato.
Mašole a mane a Baroma le ona a kwera Jesu. A ka ba a be a enwa beine e galakago, ka gona go bonagala bjale a swere e nngwe a le pele ga Jesu a mo kwera. Ga go pelaelo gore ga a kgone go otlolla letsogo gore a e tšee. Baroma ba bolela ka leswao leo le lego ka godimo ga hlogo ya Jesu ka tsela ya go kwera, ba re: “Ge e ba o le Kgoši ya Bajuda, iphološe.” (Luka 23:36, 37) Nagana ka seo! Motho yo a ipontšhitšego e le tsela, therešo le bophelo bjale o swarwa gampe le go kwerwa go sa swanela. Lega go le bjalo, o welwa ke tšeo ka moka, a sa omanye Bajuda bao ba mmogetšego, mašole a Baroma ao a mo kwerago goba disenyi tše pedi tšeo di ahlotšwego tšeo di lego hleng ga gagwe.
Mašole a mane a tšere diaparo tša Jesu tša ka ntle gomme a di arola diripa tše nne. A dira matengwa go bona gore ke mang yo a tlago go hwetša karolo efe. Lega go le bjalo, seaparo sa Jesu sa ka ntle ke sa maemo a godimo kudu, “se be se se na moroko, se logilwe go tloga godimo go theoša le botelele bja sona.” Mašole a re: “A re se se gagoleng, eupša a re se direleng matengwa re bone gore e tla ba sa mang.” Ka go re’alo mašole a phethagatša lengwalo le le rego: “Ba abelane diaparo tša ka tša ka ntle gomme seaparo sa ka ba se direla matengwa.”—Johane 19:23, 24; Psalme 22:18.
Ge nako e dutše e eya, sesenyi se sengwe se lemoga gore ruri Jesu e swanetše go ba e le kgoši. Se omanya mogwera wa sona ka mantšu a rego: “Na ga o boife Modimo le gatee, ka ge bjale o ahlotšwe ka tsela e swanago? Rena kotlo ye e re swanetše, gobane re amogela ka mo go tletšego seo se re swanetšego bakeng sa dilo tšeo re di dirilego; eupša motho yo ga se a dira selo se se tšwilego tseleng.” Ke moka se re: “Jesu, o nkgopole ge o tsena Mmušong wa gago.”—Luka 23:40-42.
Jesu o a araba o re: “Ruri ke go botša lehono, o tla ba le nna,” e sego Mmušong, eupša “Paradeiseng.” (Luka 23:43) Kholofetšo ye e fapana le yeo Jesu a e boditšego baapostola ba gagwe, e lego ya gore ba be ba tla dula didulong tša bogoši le yena Mmušong. (Mateo 19:28; Luka 22:29, 30) Lega go le bjalo, sesenyi se se ka ba se kile sa kwa ka lefase la Paradeise leo mathomong Jehofa a bego a le neile gore e be legae la Adama, Efa le ditlogolo tša bona. Bjale sesenyi se se ka hwa se na le kholofelo yeo.